5 Tragedi Paling Dahsyat Sukan Bola Sepak Yang Mengorbankan Nyawa

Bola sepak merupakan sukan yang paling popular di dunia dengan jutaan (mungkin juga billion) peminat bola sepak menjadikan sukan tersebut sebagai pilihan, sebagai salah satu aktiviti masa lapang ataupun juga sekadar menjadi penonton.

Berikutan sejarahnya yang panjang, sukan bola sepak telah pun melalui banyak peristiwa, insiden dan tragedi yang bukan saja meninggalkan memori buruk terhadap peminatnya, malahan juga telah menyebabkan terkorbannya nyawa peminat mereka.

Ini adalah 8 tragedi paling buruk melibatkan sukan bola sepak yang telah berlaku dan wajar dijadikan pengajaran pada kita semua.

84 orang penyokong meninggal dengan 147 orang cedera dalam insiden yang berlangsung ketika perlawanan kelayakan Piala Dunia di antara Guatemala sebagai tuan rumah, menentang Costa Rica. Tidak dapat dipastikan apa punca kejadian dengan sesetengah pihak mengatakan sindiket penjualan tiket palsu menyebabkan jumlah penonton melebihi angka selamat.

Saksi lain pula mengatakan insiden itu bermula ekoran pergaduhan yang tercetus sehingga menyebabkan keadaan menjadi cemas, menyebabkan ramai mula lari menyelamatkan diri sehingga keadaan menjadi sesak. Mereka yang terselamat mengakui keadaan bertukar menakutkan sekelip mata dengan anggaran 50 ribu orang berada dalam stadium yang hanya mempunyai kapasiti 37,500 penonton. (rujukan)

Pada 12 Mac 1988, dalam perlawanan Piala Tribhuvan di antara sebuah pasukan dari Nepal menentang sebuah pasukan dari Bangladesh, berlaku ribut ais secara tiba-tiba di dalam stadium yang menyebabkan keadaan menjadi kelam-kabut. Penyokong yang hadir cuba keluar daripada stadium dalam keadaan cemas sehingga menyebabkan 93 orang penyokong meninggal, akibat dipijak atau lemas.

Pintu stadium yang dikunci menyebabkan penyokong terperangkap di dalam stadium tanpa jalan keluar. Kerajaan Nepal dilaporkan membayar pampasan sebanyak $450 kepada waris keluarga yang terkorban dan $90 kepada mereka yang cedera. (rujukan)

Hillsborough Stadium dipilih menjadi tuan rumah kepada pertembungan kelab Nottingham Forest yang berdepan dengan pasukan Liverpool dalam perlawan separuh akhir Piala FA England. Dalam perlawanan yang berlangsung pada tahun 1989 itu, penyokong Liverpool yang datang beramai-ramai gagal dikawal daripada memasuki kawasan tempat berdiri stadium.

Jumlah yang terlalu ramai akhirnya menyebabkan pihak polis membenarkan salah satu pintu pagar dibuka sehingga mengakibatkan jumlah yang masuk melebihi jumlah muatan selamat stadium. Suasana berhimpit dan ditolak daripada belakang di atas platform yang hanya mampu memuatkan 2000 penonton menyebabkan ramai penonton mati akibat dipijak, dengan mangsa paling muda berusia 10 tahun. Seramai 96 orang penonton meninggal dalam insiden itu. (rujukan)

Insiden yang berlaku pada tahun 2001 ini adalah insiden dalam stadium terburuk yang berlaku di Afrika setakat ini. Dua kelab yang bertembung, Hearts of Oak dan Asante Kotoko bertembung dengan kemenangan berpihak kepada Hearts of Oak, 2-1.

Ekoran beberapa keputusan pengadil yang dirasakan tidak adil, penyokong Kotoko mula membaling objek ke padang menyebabkan pasukan keselamatan melepaskan gas pemedih mata. Ekoran kelam kabut yang tercetus dengan laluan stadium yang sempit, 117 orang meninggal akibat sesak nafas dan 10 orang meninggal akibat dipijak penyokong lain. (rujukan)

Tragedi yang berlaku di Estadio Nacional, adalah insiden paling teruk dalam sukan bola sepak. Dianggarkan seramai lebih 300 orang meninggal dunia dalam perlawanan kelayakan Piala Dunia di antara Peru dan Argentina itu. Emosi yang tinggi dengan stadium padat dipenuhi penonton, menyebabkan dua orang penonton menceroboh masuk ke padang, mahu membelasah pengadil selepas gol pasukan Peru dibatalkan.

Keadaan menjadi panas selepas pasukan polis membelasah dua penonton Peru itu. Tindak balas pasukan polis yang bertindak kasar pada 2 orang penyokong itu menyebabkan penyokong Peru berang, lalu menyebabkan bermulanya rusuhan besar-besar berlaku di dalam stadium, yang kemudiannya bersambung di kawasan luar stadium.

Menurut rekod rasmi, seramai 328 orang meninggal dalam insiden itu akibat kecederaan semasa situasi kelam kabut. Kebanyakan mangsa meninggal ketika cuba menyelamatkan diri akibat dipijak atau lemas kerana terperangkap dalam kawasan tembakan gas pemedih mata yang digunakan, bagi meredakan keadaan.  (rujukan)


6 Surah Palsu Al-Quran Yang Dicipta Manusia Untuk Mengelirukan Umat Islam

Ramai juga rakyat Malaysia yang gemar membeli buku-buku rujukan agama Islam dari Indonesia, berikutan penerbitan di sana yang nampak lebih rancak bagi memenuhi permintaan masyarakat Indonesia, selaku komuniti terbesar masyarakat Islam di dunia.

Bagaimanapun, berlaku satu penyebaran versi al-Quran yang dikatakan ada berlaku penambahan dengan wujudnya kemasukan 4 surah tambahan dalam versi al-Quran tersebut.

Menurut penyiasatan, terdapat hampir 12 surah palsu yang dicipta untuk ditambah dalam beberapa cetakan Al-Quran, namun ada 4 yang cukup terkenal dan dkenalpasti paling banyak disebar. Tahukah anda mengenai kewujudan 4 surah ini?

'Surah al-Iman' menceritakan berkenaan kisah pengikut Nabi Isa as. yang sedang belayar di atas lautan dengan ombak besar melanda mereka. Dalam kepayahan mereka, mereka ternampak kelibat Nabi Isa sedang berjalan air, yang membuatkan mereka mempersoalkan keadilan Tuhan.

Mendengar keluhan mereka, Tuhan pun menegur mereka dan mengingatkan mereka tentang kekuasaan-Nya. Berkat daripada itu, mereka pun diberikan kebolehan untuk berjalan di atas air yang membuatkan mereka terselamat dan mengucapkan syukur.

Isu 'surah' ini : manusia biasa boleh berkomunikasi dengan Tuhan secara terus. Jika anda membaca surah ini, sukar untuk dikenalpasti sama ada mereka itu sedang memohon kepada Tuhan ataupun kepada anak Tuhan. Yang paling jelas, pembohongan paling besar adalah apabila manusia biasa diberikan mukjizat oleh Tuhan.

Surah Al-Muslimun ini berkisar kepada 'peringatan' yang diberikan kepada kaum Muslimin berikutan ketidak percayaan mereka kepada Allah dan Nabi Isa as, serta diperingatkan apa balasannya jika Muslimin tidak mempercayai kebenaran Nabi Isa as.

Kemudian Tuhan dalam surah ini menegur Nabi Muhammad saw. kerana telah menyesatkan kaum Muslimin meninggalkan amalan yang dibawa oleh Nabi Isa as.

Pada peringkat akhir surah ini, Nabi Muhammad saw. dikatakan memohon maaf kepada Allah swt. atas kesilapannya menyesatkan orang Islam dan menyesal kerana berjaya dihasut godaan syaitan.

Isu 'surah' ini : Rasanya sudah jelas di mana pembohongan surah ini dilakukan. Rasulullah saw. adalah seorang yang terpelihara daripada dosa dan tidak mungkin berjaya diperdayakan syaitan, begitulah juga para Rasul yang lain.

Kisah yang dipaparkan dalam 'surah' ini pula lebih kepada memperingatkan umat Islam berkenaan kekuasaan Allah swt. menjadikan apa saja yang dirasakan mustahil dilakukan.

'Surah' ini cuba mengajak umat Islam untuk menerima konsep Nabi Isa as. bukanlah seorang anak kepada Tuhan, tetapi sebenarnya telah pun menjadi sebahagian daripada Allah itu sendiri sejak mula lagi.

Kemudian Nabi Isa as. dikatakan dihantar kepada kalangan manusia untuk bercampur gaul dan hidup di kalangan manusia, lalu meninggal di kalangan manusia juga sebelum diangkat 3 hari selepas kematiannya.

Isi surah ini cuba memujuk umat Islam untuk menerima konsep Nabi Isa as. itu adalah anak Tuhan dan sesiapa yang tidak mempercayai konsep ini, bersedialah untuk berdepan kemurkaan Allah swt.

Isu 'surah' ini : Konsep Nabi Isa as. sebagai anak Tuhan dan juga sebahagian daripada Tuhan merupakan satu kesalahan akidah yang jelas.

Salah satu surah palsu paling pelik yang ada. Kandungannya berkisar kepada perintah-perintah yang dikatakan datang daripada Allah swt. yang bersifat sangat spesifik. Dalam 'surah' ini diletakkan panduan untuk menguap dan larangan meletak gambar anjing di dinding, sebelum mula mengarut dengan larangan keras terhadap dosa besar memakai kasut dengan kaki kiri terlebih dahulu.

Selain itu, dalam surah ini juga terkandung suruhan orang Muslimin untuk menyerang dan membunuh sesiapa saja kaum yang dikatakan golongan munafik. Selain itu, bersumpah dengan nama Allah digalakkan.

Isu 'surah' ini : Banyak perintah yang disebut dalam 'surah' ini sebenarnya adalah perkara-perkara yang perlu dielakkan.

Dua surah ini sudah lama wujud pada kurun ke 17, dengan kedua-duanya dikatakan datang daripada seorang penulis tidak diketahui dari India. Setakat yang diketahui, belum ada lagi mana-mana versi al-Quran yang mempunyai dua surah ini di dalamnya.

Dikatakan ditulis oleh pengikut fahaman Syiah yang mengagungkan khalifah ke empat selepas kewafatan Baginda Rasulullah saw. berikutan nama Ali bin Abi Talib disebut dalam kedua-dua surah ini.

Surah Al-Nurayn yang membawa maksud 'cahaya' menceritakan tentang dua cahaya yang akan melindungi orang Islam dan menjadi penunjuk kepada jalan yang benar. Dalam 'surah' tersebut, nama Saidina Ali disebut sebagai seorang yang alim yang sentiasa berdoa setiap malam agar Allah mengampunkan dosa-dosa orang Muslim.

Kandungan dalam surah Al-Wilaya pula hampir serupa dengan kandungan surah Al-Nurayn dari segi temanya; beberapa peringatan terhadap hari Akhirat dan peringatan kepada mereka yang tidak mempercayai kandungan al-Quran. Surah tersebut diakhiri dengan pujian kepada Allah dan juga Ali sebagai saksi yang golongan Muslim haruslah tunduk pada Allah swt.

4 surah yang kami kongsikan di atas dikatakan disebarkan dalam salah satu cetakan Quran di Indonesia, namun tidak dapat dipastikan kesahihan kisah ini, sama ada benar-benar telah diedarkan atau tidak. Surah Al-Nurayn dan surah Al-Wilaya pula telah pun diperdebatkan semenjak kemunculannya dan diakui adalah surah-surah palsu.

Tujuan kami berkongsikan berkenaan isu ini hanyalah untuk kita bersama-sama mempunyai sedikit pengetahuan untuk mengenalpasti surah-surah palsu yang ada dan dikatakan kerap diletakkan di dalam sumber-sumber rujukan al-Quran dalam internet, yang amat mudah dibangunkan oleh sesiapa saja.

Beberapa pautan laman rujukan al-Quran yang ada dan pernah memaparkan surah-surah ini sudahpun tidak lagi beroperasi, tetapi adalah lebih baik kita mengetahui sendiri nama-nama 'surah' ini agar kita tidak leka dan membacanya, tanpa sedar surah yang kita baca itu sebenarnya hasil ciptaan manusia belaka.

Selain enam ini, terdapat beberapa lagi buah surah yang ada yang dinamakan Al-Hayat, Al-Afdal, Al-Mukataa, Al-Kitab, Al-Usfoor, An-Nabi dan Ad-Du'a, masih berlegar-legar di internet.

Berhati-hatilah dalam membeli sumber rujukan yang tidak kita ketahui pihak yang tidak dikenali penerbitannya. Sukar untuk dibendung dalam dunia yang bersifat tanpa sempadan, jadi kita perlulah lebih bijak dalam meneliti masalah ini.


7 Fakta Menarik Mengenai eBay, Laman Popular Membeli Barang Secara Bidaan

Laman eBay merupakan antara laman web popular sekiranya anda hendak membeli barangan secara dalam talian. Berlainan daripada laman web lain seperti Amazon, Lazada, Lelong dan seumpanya, pembeli boleh membeli barang yang diingini dengan membuat bidaan harga terhadap barangan yang ingin dibeli.

Walaupun terdapat laman eBay untuk pasaran Malaysia, laman web ini kurang popular di Malaysia. Di Amerika Syarikat, UK dan kebanyakan negara Eropah, eBay merupakan antara laman web menarik untuk membeli barangan baru dan terpakai pada harga yang jauh lebih murah.

Kali ini, iluminasi ingin berkongsi beberapa fakta dan info menarik mengenai eBay.

Walaupun laman web eBay lebih popular dengan konsep lelongan dimana pembeli boleh membuat bidaan harga, kira-kira 70% daripada barang yang dijual sebenarnya boleh dibeli terus melalui fungsi "Buy Now". Walau bagaimanapun, pembeli haruslah bijak dan tahu harga pasaran barangan yang ingin dibeli. Sekiranya harga "Buy Now" itu lebih mahal daripada harga pasaran, maka bolehlah mencuba nasib dengan membuat bidaan harga terlebih dahulu.

Sehingga kini, rekod barangan yang pailng mahal dijual adalah $168 juta, iaitu sebuah kapal layar yang dibeli oleh jutawan Rusia, Roman Abramovich. Roman Abramovich juga merupakan pemilik pasukan bola sepak Inggeris, Chelsea.

Sebuah pekan kecil, Buford pernah dijual melalui lelongan di eBay pada harga $900,000. Pekan kecil ini diasaskan oleh Don Sammons semasa zaman pembinaan projek kereta api satu ketika dahulu. Setelah kematian isteri dan anaknya berpindah keluar ke Colorado, Don Sammons yang pada ketika itu sudah berusia 61 tahun bercadang untuk meninggalkan pekan tersebut dan tinggal bersama anaknya.

Lelongan tersebut mendapat bidaan daripada pembida dari 46 buah negara. Dalam masa 11 minit sahaja, akhirnya ia berjaya dijual kepada 2 orang pembeli daripada Vietnam yang memang bercita-cita memiliki hartanah di Amerika Syarikat.

Diawal kemunculannya, eBay dikenali dengan nama AuctionWeb. Ianya dibina oleh seorang usahawan, Pierre Omidyar yang tinggal di California. AuctionWeb adalah salah satu laman web miliknya yang diletakkan di bawah syarikatnya yang bernama eBay Internet. Idea penukaran nama AuctionWeb kepada eBay telah dibuat pada tahun 1997.

Keputusan tersebut dibuat kerana pengguna dan pihak media lebih gemar memanggil laman web tersebut eBay berbanding nama sebenarnya, AuctionWeb. Selain penukaran nama, Pierre juga telah mempekenalkan logo baru eBay dan rekabentuk laman web yang lebih menarik pada tahun yang sama. Perkataan eBay itu adalah idea spontan pengasasnya. Pada mulanya, beliau bercadangan menggunankan nama Echo Bay malangnya alamat echobay.com sudah dimiliki orang lain maka beliau menggabungkan kedua perkataan tersebut menjadi eBay.

Percaya atau tidak, barangan pertama yang berjaya dijual di eBay adalah sebuah mesin cetak laser terpakai yang sudah rosak. Ianya dijual pada harga $22.40. Pengasas eBay, Pierre Omidyar telah menghantar emel kepada pembeli tersebut untuk meminta kepastian daripadanya sama ada beliau mengetahui mesin cetak tersebut sudah rosak.

Pembeli tersebut membalas emel tersebut dan mengatakan beliau sememangnya seorang pengumpul mesin cetak laser yang sudah rosak. Antara barangan terawal yang dijual adalah seluar dalam yang ditandatangani oleh Mark Wahlberg, iaitu seorang artis terkenal dan juga kereta Toyota Tercel.

Walaupun eBay berasal daripada Amerika Syarikat, statistik menunjukkan eBay lebih popular di Britain daripada Amerika Syarikat sendiri. DIanggarkan 20 juta rakyat Britain mengunjungi laman web eBay setiap bulan, melebihi jumlah pengguna daripada negara lain per kapita.

Dianggarkan 800 juta barangan disenaraikan di eBay. eBay menjadi pilihan kerana pengguna bebas menjual barangan peribadi mereka sama ada baru atau lama. Malah, anda juga berkemungkinan menjumpai barangan pelik yang tidak mungkin dijual di tempat lain.

Pihak NASA juga dikatakan akan menggunakan eBay untuk membeli barang-barang perkakasan lama seperti disket dan cakera padat yang tidak lagi dijual dan dihasilkan dimana-mana. Barang-barang ini diperlukan pihak NASA bagi membolehkan sesebuah teknologi lama yang masih berfungsi terus digunakan.


5 Tip Elak Daripada Ditipu Ketika Borong Barang Niaga Di China

Semakin hari semakin ramai rakyat Malaysia yang ingin menceburkan diri dalam bidang perniagaan. Namun, permulaan kepada sesuatu bisnis bukanlah mudah. Hal ini kerana sebagai usahawan yang baru berjinak-jinak, mestilah kita tiada pengalaman. Jadi tidak hairan sekiranya kita sering tertipu, terutamanya ketika berurusan dengan pemborong dari luar negara.

Hari ini, penulis ingin kongsikan tip berguna yang dikongsikan sendiri oleh pakar borong barang di China, saudara Ramdan Johari, daripada Dazra Ventures & Consultancy kepada Iluminasi. Menurut beliau, tip kelima yang perlu diberikan perhatian lebih kerana telah ramai usahawan dari Malaysia yang sudah tertipu.

Adalah lebih selamat sekiranya anda berjumpa sendiri dan kenal pemborong secara lebih dekat. Sentiasalah berbuat baik dan berbual dengan mereka kerana kebanyakan pemborong China gemar sekiranya pembeli bersikap baik dan murah hati.

Kemudian, jangan lupa untuk dapatkan kad bisnis, nombor telefon dan ID WeChat mereka. Buat pengetahuan anda, WeChat ini bukanlah sekadar aplikasi untuk mesej dan berseronok semata-mata. Di China, aplikasi ini lebih penting daripada Facebook serta Whatsapp. Menerusi WeChat lah anda boleh menyemak status pemilik kedai, kualiti produk, review pengguna serta pelbagai lagi maklumat penting yang boleh menyelamatkan anda daripada ditipu.

Resit merupakan satu-satunya bukti bertulis yang menunjukkan anda pernah berurusan dengan pemborong tersebut. Anda boleh gunakan resit tersebut sebagai bahan bukti untuk membuat laporan polis sekiranya berlaku sebarang kes penipuan.

Anda juga perlu pastikan yang resit yang diberikan oleh pemborong mempunyai nama kedai atau kilang yang sama dengan tempat anda berjual beli. Selain nama kedai, resit yang sah juga sepatutnya mempunyai maklumat mengenai penjual, alamat, nombor telefon dan ID WeChat mereka.

Apabila deposit telah dibayar, pemborong akan kerap menelefon dan berbalas mesej dengan anda. Ini membuktikan yang mereka sedang memproses tempahan anda, serta mahukan pembayaran yang selebihnya. Anda perlu bayar sedikit deposit, sekurang-kurangnya 30% agar pemborong membuat kerja dengan lebih pantas. Terdapat kes dimana pembeli membayar secara penuh dan kehilangan resit serta tempahannya tidak dilayan.

Penipuan wang palsu ini merupakan isu yang serius. Hampir semua pemborong di China mempunya mesin untuk mengesan wang palsu. Meskipun begitu, anda perlu berikan perhatian penuh semasa proses pertukaran wang. Perhatikan juga kelakuan pemborong sewaktu proses ini. Jangan lupa kira semula baki dan periksa sendiri wang tersebut untuk elakkan daripada mendapat wang palsu.

Terdapat juga kes dimana orang menyamar sebagai pemborong kedai dan menipu pembeli kerana kemahiran berbahasa inggerisnya.

Modus operandi mereka adalah dengan mengenalpasti pelancong dan pembeli yang sukar untuk berurusan dengan pemborong yang berbahasa mandarin. Mungkin kerana pelancong tersebut bergerak bersendirian, tidak berpengalaman atau tidak mempunyai penterjemah. Rata-rata mereka yang tertipu kebiasaannya tidak mengikuti trip borong ke China bersama dengan cosultant trip borong yang bertauliah.

Kebanyakan pemborong tidak tahu atau tidak mahir berbahasa inggeris. Jadi tidak hairanlah sekiranya terdapat individu-individu tidak bertanggungjawab yang mengambil kesempatan dan menyamar sebagai pemilik kedai. Mereka juga akan mengeluarkan resit palsu yang mempunyai maklumat palsu dan menerima bayaran daripada anda.

Namun, apabila anda datang semula ke kedai itu semula untuk membuat pungutan produk, barulah anda tersedar yang resit tersebut adalah resit palsu.

Berikut merupakan antara 5 cara untuk mengelakkan anda daripada ditipu ketika memborong produk di China yang dikongsikan sendiri oleh pakar. Semoga tip-tip ini boleh jadi panduan berguna untuk anda yang berniat untuk memborong di sana. Selamat berniaga!


5 Negara di Mana Rakyatnya Paling Pantas Terkorban Teruna dan Dara Mereka Pada Usia Remaja

Dalam dunia kita ini, salah satu perkara yang selalu bermain di minda adalah kemahuan untuk melakukan hubungan seks.

Bagi masyarakat yang tetap berpegang teguh kepada agama, hubungan seks sebelum perkahwinan merupakan sesuatu perbuatan yang tetap dielakkan tetapi bagi beberapa kelompok masyarakat dunia lain pula, mereka memandang perkara itu sebagai salah satu tuntutan manusia yang perlu dipenuhi, asalkan pihak yang terlibat memberikan persetujuan bersama.

Tahukah anda di negara mana masyarakatnya paling pantas melakukan hubungan seks? Berikut adalah 5 negara di dunia yang masyarakatnya tidak sabar-sabar menghadiahkan teruna dan dara mereka pada usia muda.

Rakyat negara Israel yang secara majoritinya menganut agama Judaism merupakan antara masyarakat dunia paling cepat melakukan hubungan seks, dengan purata usia 16.7 tahun ketika seks kali pertama. Apa yang memelikkan, kesalahan zina dalam Judaism ada disebutkan dalam ajaran agama mereka dan hukumannya pula, agak mirip dengan hukuman penzina dalam ajaran Islam.

Dua buah negara yang kerap dikagumi rakyat Malaysia berikutan kejayaan mereka membangunkan negara dari segi struktur masyarakat, dua negara ini secara majoritinya mengikut pegangan Lutheranism dalam agama Kristian. Bagaimanapun, itu tetap tidak menghalang masyarakat dua negara ini mengamalkan hubungan seks pada usia muda dengan purata usia 16.5 tahun ketika melakukan hubungan seks kali pertama.

Negara yang memberikan kita perabot IKEA ini mempunyai pegangan agama yang serupa dengan Finland dan Norway. Bagaimanapun, jumlah pengikut Lutheranism di Sweden semakin lama semakin menurun sejak tahun 1970. Sweden adalah antara negara di dunia yang membenarkan pelacuran tetapi menjadikan melanggan pelacuran sebagai satu jenayah. Sukar untuk kami mengerti apa tujuan sebenar undang-undang itu. Mempunyai purata usia 16.2 tahun ketika pertama kali melakukan seks.

Dinobatkan beberapa kali sebagai negara paling gembira di dunia, masyarakat Denmark secara majoritinya mengamalkan ajaran Kristian cabang Protestan sama seperti negara-negara Scandinavia lain. Antara negara terbaik dalam mengawal selia jurang antara jantina dalam masyarakat mereka, masyarakat Denmark dilaporkan mengadakan hubungan seks kali pertama pada purata usia 16.1 tahun.

Kami tidak dapat mengetahui mengapa berdasarkan kajian ini, kesemua 5 negara teratas adalah negara yang mengikut Lutheranism dalam Kristian. Kesemua negara Scandinavia yang tersenarai mempunyai jumlah majoriti penganut Kristian dalam negara mereka, yang secara jelas melarang berlakunya aktiviti hubungan seks di luar ikatan perkahwinan.

Tetapi itulah yang berlaku dan masyarakat Iceland adalah masyarakat paling cepat melakukan hubungan seks di dunia, dengan purata usia 15.6 tahun ketika melakukan seks kali pertama.

Di mana pula Malaysia? Dalam kaji selidik tersebut, Malaysia diletakkan pada kedudukan terakhir dengan purata 23 tahun antara semua negara terlibat. Dalam banyak-banyak kedudukan yang ada, pada kami ini adalah salah satu kedudukan terakhir yang kami rasa ramai orang Malaysia akan raikan.


Dimanakah Sebenarnya Galeri Buku Tertua Di Dunia?

Terdapat percanggahan pendapat tentang galeri buku yang manakah yang tertua di dunia. Tempat-tempat yang bersejarah ini adalah lokasi yang perlu dilawati oleh pengumpul-pengumpul buku. Rekod Dunia Guiness telah mengiktiraf Bertrand Bookstore di Lisbon, Portugal sebagai yang tertua tetapi Moravian Book Shop di Bethlehem, Pennsylvania mungkin boleh menyangkal pengiktirafan tersebut.

Bertrand Bookstore di Lisbon, Portugal dibuka pada tahun 1732 oleh Peter Faure. Terletak di nadi Lisbon, bersebelahan dengan Opera, galeri buku ini dianggap sebagai yang tertua di dunia dan diberi pengiktirafan tersebut oleh Rekod Dunia Guiness pada tahun 2011.

Gempa bumi dahsyat di Lisbon pada tahun 1755 telah memusnahkan hampir keseluruhan bandar tersebut termasuk binaan asal galeri ini. Galeri ini terpaksa berpindah ke lokasi baru, tetapi selepas 18 tahun, pada tahun 1733, Joseph Bertrand telah membeli semula galeri ini yang kini dibina semula sebagai Lisbon Baixa. Kemudian lahir pula The Livraria Bertrand Bookstore sebagai premis sokongan kepada Bertrand Bookstore dengan lebih 50 cawangan di seluruh Portugal. Premis sokongan ini memiliki media cetaknya sendiri, bengkel untuk cetakan dan penulisan, malah turut memiliki jenis tulisannya yang tersendiri. Tulisan ini dipamerkan dengan jelas pada papan tanda di hadapan galeri tersebut.

Pada hari ini, lokasi kegemaran pelancong tersebut telah menambah kafe dan ruang untuk sebarang aktiviti kebudayaan. The Bertrand Bookstore menjual buku dalam bahasa Inggeris, Portugal, Sepanyol dan Perancis. Sebagai tambahan, servis ebooks turut disediakan dalam bahasa Portugal dan bahasa Inggeris.

Walaupun diiktiraf oleh Rekod Dunia Guiness, gempa bumi yang telah menghentikan operasi galeri Bertrand untuk satu tempoh telah mencetuskan beberapa debat tentang fakta ini.

Moravian Bookshop di Bethlehem, Pennsylvania yang dibuka pada 1745 adalah galeri buku tertua di Amerika Syarikat. Menurut laporan The Guardian, lokasi ini boleh dianggap sebagai galeri tertua di dunia yang beroperasi secara berterusan. Diasaskan oleh Samuel Powell, galeri asalnya banyak menempatkan teks-teks keagamaan. Galeri tersebut telah bertukar lokasi beberapa kali, termasuk di Philadelphia dimana mereka menjual dan mencetak buku-buku.

Galeri ini yang satu ketika hanya sebuah kedai buku yang kecil telah berkembang sehingga 15,000 meter persegi dan membuka cawangan kedua di Allentown.

Jika anda sedang meneliti satu lorong yang mengandungi lebih dari 10,000 buah buku, dan anda berasa lapar ketika sedang menyemak helaian-helaian buku-buku tersebut, terdapat kaunter makanan dengan makanan-makanan yang berkualiti tinggi disediakan di dalam Moravian. Galeri tersebut juga terkenal dengan penjualan dekorasi tradisional untuk sambutan Krismas di Jerman yang digelar Moravian Star. Setiap tahun galeri tersebut menjual beratus-ratus hiasan bintang yang mempunyai 26 bucu ini yang turut dipanggil sebagai Advent Stars.

Jadi, galeri buku manakah yang tertua? Dalam situasi ini, apa yang boleh dilakukan adalah pergi melawat kedua-duanya. Sementara itu, anda juga boleh melawat galeri Korn & Berg di Jerman. Ia adalah galeri buku tertua di Jerman yang mempunyai sekumpulan penyokong setia yang tegas menyatakan bahawa ia adalah galeri yang tertua di dunia. Diasaskan pada tahun 1531 oleh Johann Ott, 39 tahun selepas Colombus menjumpai Amerika, sebuah laman sesawang mendedahkan penerangan terperinci tentang sejarah kedai tersebut dan peristiwa utama yang berlaku di Jerman dari semasa ke semasa.

Samada anda memilih Bertrand, Moravian ataupun Korn & Berg, mungkin tidak salah untuk mengatakan banyak francais-francais galeri atau kedai buku yang terkenal pada hari ini masih berjuang untuk kekal dalam dunia perniagaan, adalah sesuatu yang menakjubkan untuk melihat ketiga-tiga galeri yang penuh bersejarah ini masih kekal utuh beroperasi.


5 Haiwan Yang Jarang Diketahui Cara Tidurnya

Sebagai manusia, tidur merupakan satu keperluan bagi tubuh badan. Dapat tidur lena pada waktu malam merupakan satu nikmat dan dapat memberikan badan kita kesegeran apabila bangun keesokan harinya. Bagaimana pula dengan haiwan?

Menariknya, corak tidur haiwan adalah pelbagai. Ada yang tidak tidur, ada yang tidur sambil berdiri, ada yang tidur sambil membuka sebelah mata dan sebagainya. Harini, iluminasi ingin berkongsi 5 cara tidur haiwan yang unik.

Kita jarang sekali dipertontonkan dengan gambar zirafah sedang tidur. Gambar di atas adalah seekor zirafah yang sedang nyenyak tidur. Secara purata, zirafah hanya tidur selama 30 minit dalam sehari.

Walau bagaimanapun, zirafah tidak tidur dalam tempoh yang lama sebaliknya hanya tidur dalam tempoh yang singkat beberapa kali dalam sehari. Kebiasaanya, setiap kali tidur ianya tidak lebih daripada 5 minit! Corak tidurnya yang unik ini membolehkannya sentiasa bersedia daripada serangan haiwan pemangsanya.

Bagi memastikan dirinya sentiasa bersedia daripada haiwan pemangsa, kebiasaannya kuda tidur secara berdiri sambil matanya tertutup. Kedudukan kakinya membolehkan kuda tidur tanpa terjatuh ke atas tanah.

Walau bagaimanapun, kuda kadang kala akan tidur sambil barang di atas tanah bagi merehatkan kakinya.

Itik merupakan antara beberapa haiwan di dunia yang mempunyai corak tidur yang pelik. Kebiasaannya, seekor itik hanya menutup satu mata sahaja ketika tidur. Sekumpulan saintis daripada Indiana State University telah melakukan kajian untuk mengetahui corak tidur itik.

Mereka dapati itik biasanya tidur dalam kumpulan dan berada dalam barisan. Itik yang berada di hadapan sekali akan membuka sebelah matanya yang menghala ke luar manakala matanya satu lagi yang menghala ke itik lain akan ditutup. Bagi itik yang berada di tengah-tengah  barisan pula, biasanya kedua-dua matanya akan ditutup kerana mereka berasa selamat apabila sudah ada itik bersebelahannya yang memerhatikan keadaan sekeliling. Saintis menggelarkan kaedah ini sebagai single-hemisphere sleep dimana hanya sebelah mata dan otak itik yang tidur sementara sebelah lagi terjaga.

Memerang merupakan haiwan dua alam yang lebih gemar tidur di air. Memerang lebih gemar tidur dengan berbaring di atas air kerana berasa lebih selamat daripada haiwan pemangsa.

Walau bagaimanapun, kerana takut dihanyutkan, memerang biasanya akan tidur secara berkumpulan sambil memegang tangan memerang lain. Rekabentuk badannya membolehkan memerang ini terus timbul di atas aire ketika tidur.

Siput babi merupakan antara haiwan yang mampu tidur selama bertahun-tahun tanpa makan dan minum. Ketika tidur, keseluruhan badan siput akan berada di dalam cengkerangnya.

Pernah terjadi satu kes beberapa tahulu dahulu dimana seekor siput yang diletakkan di British Museum dianggap telah mati kerana tidak bergerak dalam tempoh yang agak lama. Kira-kira 4 tahun kemudian, salah seorang pekerja mendapati terdapat kesan pergerakan siput tersebut. Apabila diletakkan di dalam air barulah ia keluar daripada cengkerangnya. Penemuan ini menunjukkan bahawa siput babi mempunyai kelebihan untuk tidur dalam tempoh yang lama.


Inilah "Drone" Dan "Action Cam" Pada Tahun 1908

Mengikut sejarah, burung merpati merupakan antara haiwan yang paling banyak digunakan semasa zaman peperangan. Sebelum kemunculan teknologi komunikasi, burung merpati telah dilatih dan digunakan sebagai ejen penghantar mesej.

Walaupun melatih seekor burung merpati bukanlah tugasan yang mudah, ianya merupakan pilihan terbaik pada masa dahulu kerana kepantasannya. Mungkin ramai yang tidak tahu, selain itu burung merpati juga pernah digunakan sebagai pengintip bagi mengetahui kedudukan musuh ketika zaman perang dahulu.

Pada awal 1900-an, sebuah kamera kecil telah dipasang pada badan burung merpati yang bertujuan untuk mengenalpasti perjalanan atau laluan burung ini terbang sebelum sampai ke destinasi yang dituju. Julius Neurobonner adalah orang pertama yang mencetuskan idea ini.

Pada ketika itu, teknologi tanpa wayar (wireless) masih belum wujud. Oleh itu, kamera tersebut telah ditetapkan dengan sela masa tertentu untuk mengambil gambar secara automatik.

Pada tahun 1908, Julius telah mendapat ilham untuk menjana wang daripada ideanya untuk mengikat kamera pada burung merpati itu. Beliau telah memanggil sekumpulan wartawan untuk menyaksikan kedatangan seekor burung yang diikat dengan kamera.

Gambar yang telah diambil daripada kamera tersebut kemudiannya dicetak dan dipaparkan kepada para wartawan bagi membuktikan gambar-gambar tersebut sememangnya diambil menggunakan kamera yang dipasang pada burung merpati. Gambar-gambar diambil itu kemudiannya dicetak sebagai sebuah poskad dan dijual.

Kerana kebolehan menggunakan burung merpati untuk mengambil gambar daripada udara ini, semasa Perang Dunia Pertama askar Jerman telah menggunakan burung merpati sebagai ejen pengintip bagi mengetahui kedudukan musuh dan susun atur pangkalan musuh.

Selain itu, burung merpati yang terbang jauh lebih rendah daripada kapal terbang dan jet pejuang tentera membolehkan gambar lebih jelas. Selain itu, burung yang dipasang kamera ini juga biasanya sukar dikesan oleh pihak musuh.

Walau bagaimanapun, penggunaan burung merpati untuk tujuan mengambil gambar ini juga mempunyai cabarannya yang tersendiri. Kerana gambar ini akan diambil secara automatik berdasarkan sela masa yang ditetapakan, maka terdapat kemungkinan burung ini akan terlepas mengambil gambar lokasi-lokasi yang penting.

Selain itu, kerana kamera ini diikat dan dipasang pada burung, maka adalah mustahil untuk mengawal orientasi dan kedudukan gambar yang diambil. Pelbagai faktor lain seperti cuaca juga boleh menyebabkan gambar yang diambil kurang jelas.

Dengan perkembangan teknologi baru seperti satelit dan drone, maka burung merpati tidak lagi digunakan sebagai pengintip. Banyak kajian kini yang terarah kepada penggunaan drone kerana ianya boleh dikawal dari jarak jauh dan boleh dilengkapi dengan senjata dan teknologi lain.

Maka, tidak hairanlah setiap negara mempunyai undang-undang yang ketat mengenai penggunaan drone. Malah, drone sama sekali haram untuk diterbangkan di kawasan-kawasan yang sensitif seperti kem tentera dan pusat pentadbiran kerajaan.


Inilah Sebabnya Kenapa Tikus Sangat Bernilai di Afrika

Secara umumnya, tikus dianggap sebagai haiwan perosak. Sekiranya anda dapati terdapat tikus berkeliaran di sesebuah restoran, itu bermakna restoran tersebut tersangat kotor. Kalau boleh, carilah restoran lain.

Ketika zaman perang, selain daripada musuh di medan perang tikus juga merupakan satu ancaman besar. Pelayaran kapal yang biasanya mengambil masa beberapa minggu atau bulan bermakna kapten kapal perlu memastikan kapalnya mempunyai bekalan makanan yang cukup.

Malangnya, tikus-tikus sentiasa merosakkan bekalan makanan yang disimpan. Bekalan makanan yang tercemar dengan serangan tikus ini merbahaya kerana berkemungkinan menyebarkan penyakit. Maka tidak hairanlah ketika zaman perang dahulu seekor kucing bernama Simon dianggap hero dan dianugerahkan pingat kehormatan atas jasanya memelihara bekalan makanan dan membunuh tikus-tikus yang menguasai salah sebuah kapal perang British.

Sesungguhnya setiap ciptaan Tuhan ada fungsinya. Pernahkah anda terfikir, apakah yang boleh dimanfaatkan daripada seekor tikus? Mungkin anda tidak tahu, selain dijadikan bahan ujikaji di makmal, tikus sebenarnya boleh dilatih sebagai skuad pengesan periuk api!

Selain senapang dan bom tangan, periuk api juga merupakan antara senjata penting pada zaman perang suatu ketika dahulu. Ianya adalah sejenis bahan letupan yang diletakkan di atas tanah digunakan sebagai perangkap. Sesebuah periuk api akan meletup apabila sesuatu bebanan seperti manusia, kenderaan dan haiwan melaluinya.

Saiznya yang kecil dan sukar dikesan apabila diletakkan di tanah dan celah-celah semak menjadikannya begitu merbahaya. Periuk api juga biasanya digunakan untuk membina sistem pertahanan dan mengehadkan pergerakan musuh.

Malangnya, apabila perang tamat, periuk-periuk api yang dipasang ini masih lagi wujud di tempat asalnya. Menurut satu laporan, periuk api ini dipercayai masih lagi wujud di 58 buah negara di seluruh dunia. Setiap tahun, dianggarkan 4000 orang dipercayai terbunuh akibat terpijak periuk api ini.

Walaupun periuk api tidak lagi digunakan dan dihasilkan pada masa kini, usaha pelupusan periuk api ini sangat penting bagi memastikan tiada lagi orang awam yang terkorban kerena terpijak periuk api ini. Namun, usaha melupuskan periuk api ini bukanlah murah dan memakan belanja ratusan juta ringgit setiap tahun.

Apabila sesuatu kawasan itu disyaki mempunyai periuk api, skuad pelupusan periuk api akan mengesan kedudukan sebenar periuk api terlebih dahulu. Selain itu, periuk api juga biasanya diletakkan dalam kuantiti yang banyak dalam jarak yang berdekatan. Oleh itu, adalah penting untuk memastikan kedudukan sebenar kesemua periuk api ini terlebih dahulu.

Cara konvensional yang biasa digunakan adalah dengan bantuan alat pengesan besi. Apabila terdapat kewujudan besi di bawah tanah, alat ini akan berbunyi. Walau bagaimanapun, penggunaan alat pengesan besi ini biasanya lambat kerana ianya kerap mengeluarkan bunyi terutamanya di kawasan yang sememangnya penuh dengan serpihan besi. Terdapat cara alternatif yang lebih pantas dan kurang berisiko iaitu menggunakan tikus sebagai pengesan periuk api.

Semenjak 1977, sebuah pertubuhan NGO iaitu APOPO, singkatan bagi Anti-Persoonsmijnen Ontmijnende Product Ontwikkeling telah melatih tikus sebagai skuad pengesan periuk api. Pengasanya, Bart Weetjens merupakan seorang peminat hamster, tikus dan haiwan seumpanya.

Beliau merupakan seorang pelajar yang telah mengembara ke banyak tempat di Afrika dan menyaksikan sendiri bagaimana periuk api ini telah membunuh banyak nyawa terutamanya di Angola. Mengikut rekod juga, dianggarkan 37 juta periuk api terdapat di seluruh Afrika dimana 10 juta daripadanya terdapat di Angola sahaja.

Untuk tugasan pengesan periuk api ini, tikus daripada Afrika digunakan. Terdapat beberapa faktor mengapa tikus dipilih berbanding haiwan lain. Pertama, tikus merupakan haiwan yang kecil dan ringan. Kebanyakan periuk api akan aktif dan meletup apabila bebanan melebihi 5 kilogram berada di atasnya. Walaupun berbadan besar, berat badan seekor tikus Afrika ini hanya sekitar 1.5 kilogram sahaja, menjadikannya sesuai untuk tugasan seperti ini.

Selain itu, tikus juga mempunyai deria bau yang kuat dan mengagumkan. Ianya mampu mengesan kandungan bahan letupan yang ada dalam periuk api yang biasanya hanya seberat 29 gram. Seekor tikus mampu hidup selama 8 - 9 tahun , menjadikannya sebagai suatu pelaburan yang berbaloi kerana ianya boleh digunakan dalam tempoh yang lama. Kos melatih seekor tikus bukanlah murah dan menelan belanjan sekitar RM 26000.

Apabila sesuatu periuk api berjaya dikesan, tikus ini kemudiannya akan mengorek sedikit tanah untuk menanda kawasan tersebut. Tikus yang berjaya mengesan setiap periuk api biasanya akan diberikan insentif buah-buahan seperti pisang.

Semestinya. Tikus yang dilatih oleh APOPO ini mampu mengesan periuk api dalam masa 20 minit sahaja untuk sesuatu kawasan yang biasanya mengambil masa 25 jam sekiranya dilakukan oleh manusia. Rekod yang dicipta oleh tikus APOPO ini juga sungguh membanggakan dimana secara keseluruhan, ia telah berjaya mengesan 105 000 periuk api dan membersihkan kira-kira 22 juta meter persegi kawasan daripada ancaman periuk api.

Selain Afrika, tikus ini juga telah berjaya mengesan kewujudan periuk api di beberapa negara antaranya Kemboja, Vietnam dan Thailand. Menariknya, daripada 111 tikus yang dilatih dan digunakan, tiada seekor pun yang terkorban semasa menjalankan tugas.


10 Jenis Iklan Yang Susah Dapat 'Approval' Dan Tidak Disukai Facebook

Dengan jumlah pengguna aktif di Facebook yang sudah mencecah 2 bilion orang pada tahun 2017, Facebook sememangnya platform utama kebanyakan peniaga dalam talian mengiklankan produk mereka melalui Facebook Ads. Tetapan dan fungsi Facebook Ads yang canggih juga membolehkan pemilik bisnes mengiklankan perniagaan mereka kepada kelompok tertentu sahaja berdasarkan pelbagai faktor seperti jantina, umur, lokasi dan banyak lagi.

Walau bagaimanapun, mengiklankan perniagaan di Facebook tidak menjamin sebarang keuntungan kepada pemilik bisnes. Terdapat banyak faktor yang menjadikan sesuatu iklan itu berkesan antaranya penggunaan gambar yang menarik, tajuk yang memikat dan penulisan yang padat.

Selain itu, tidak semua bisnes yang diiklankan oleh Facebook akan dipaparkan. Kali ini, kami ingin berkongi beberapa jenis iklan atau bisnes yang diharamkan sama sekali untuk diiklankan di Facebook. Membuat iklan yang memaparkan bisnes yang disenaraikan ini akan menyebabkan iklan akan tidak diterima oleh Facebook.

1. Tembakau - Produk yang berkaitan dengan tembakau seperti rokok, rokok seludup, hookah, vape dan perkara seumpanya adalah dilarang sama sekali untuk diiklankan di Facebook.

2. Dadah - Marijuana merupakan sejenis dadah yang dibenarkan oleh undang-undang di beberapa negeri di Amerika Syarikat antaranya California, iaitu kawasan ibu pejabat Facebook. Walau bagaimanapun, pengiklanan produk dadah adalah diharamkan sama sekali di mana-mana kawasan di seluruh dunia.

3. Produk atau servis untuk orang dewasa - Iklan yang mempromosikan kelebihan perancangan keluarga adalah dibenarkan sementara iklan yang mempromosikan keseronokan membuat seks adalah dilarang. Sebagai contoh, iklan kondom dengan ayat "Amalkan seks selamat dengan pemakaian kondom jenama kami" adalah dibenarkan sementara iklan berbunyi seperti "Gunakan alat seks kami untuk seks yang lebih nikmat bersama pasangan anda" adalah dilarang sama sekali.

4. Kandungan yang mengelirukan - Iklan yang ditulis mestilah benar dan realistik. Sebagai contoh, iklan yang berbunyi "Ketahui cara untuk buang lemak di perut" adalah dibenarkan sementara iklan yang berbunyi "3 cara mengejutkan untuk kurangkan berat badan dalam masa yang singkat" adalah dilarang sama sekali.

5. Produk sistem pengawasan dan keselamatan - Facebook bukanlah platform untuk menjual barangan pengawasan keselamatan seperti kamera pengintip, penjejak telefon pintar, kamera pengawasan tersembunyi dan seumpamanya.

6. Kandungan kontroversi - Iklan yang boleh mencetuskan kontroversi tidak kiralah berkaitan topik politik, masalah sosial dan sebagainya untuk tujuan apapun adalah tidak dibenarkan untuk diiklankan di Facebook

7. Iklan sebelum dan selepas penggunaan produk - Kebiasaannya, produk kecantikan dan kesihatan akan memaparkan testimonial keberkesanan produk dengan meletakkan gambar pengguna sebelum menggunakan produk dan selepas menggunakan produk. Iklan seperti ini dilarang keras di Facebook.

8. Penggunaan tatabahasa yang salah - Iklan yang dihasilkan perlulah nampak kemas dan tersusun. Facebook sama sekali tidak akan menerima iklan yang mempunyai tatabahasa yang salah dan susunan ayat yang tidak tersusun.

9. Senjata - Walaupun terdapat beberapa kawasan di Amerika Syarikat yang membenarkan pemilikan senjata dari segi undang-undang, Facebook mengharamkan sama sekali sebarang iklan berbentuk penjualan senjata.

10. Cryptocurrency- Peningkatan cryptocurrency seperti Bitcoin, LiteCoin, Ethereum dan lain-lain mengakibatkan kewujudkan banyak program-program atau skim-skim scam sehingga terlalu sukar buat pengguna untuk membezakan antara program yang betul dan scam. Buat masa ini Facebook telah mengharamkan sama sekali sebarang iklan yang mempromosikan servis atau skim berkaitan cryptocurrency.

Senarai di atas adalah hanya segelintir sahaja daripada puluhan jenis iklan yang diharamkan di Facebook. Untuk senarai penuh, boleh rujuk pada halaman rasmi Facebook Advertising Policies.

Sebagai sebuah platform media sosial dengan jumlah pengguna yang begitu ramai, pihak Facebook mengatakan polisi iklan yang dibuat ini adalah bagi melindungi pengguna daripada iklan yang mencurigakan dan iklan yang berbentuk scam. Pihak Facebook juga sentiasa mengemaskini polisinya berdasarkan maklumbalas daripada penggunanya.


5 Individu Yang Mengaku Diri Mereka Jelmaan Semula Jesus Christ Pada Zaman Moden

Kepercayaan agama adalah salah satu perkara sangat mudah diambil kesempatan oleh individu-individu yang cuba memenuhi kemahuan sendiri, sehinggakan memang wujud ramai pihak yang mengakui diri mereka jelmaan semula individu-individu lantikan Tuhan pada zaman ini.

Apa yang memelikkan kita semua bukanlah kerana kewujudan individu itu semata-mata, tetapi wujud juga sekelompok manusia yang mengakui dan mempercayai dakwaan keistimewaan individu-individu ini sepenuh hati mereka.

Berikut adalah 5 individu unik di seluruh dunia yang mempercayai mereka adalah jelmaan semula Jesus Christ, serta mempunyai ramai pengikut setia mempelajari ajaran yang hendak mereka sampaikan.

Moses merupakan seorang lelaki yang menyara hidupnya sebagai seorang penjual barangan kemas. Mula menyedari dirinya adalah jelmaan semula Jesus Christ semenjak tahun 1992, ajaran pada awalnya tidak disertai ramai orang tetapi lama kelamaan angkanya bertambah sedikit demi sedikit.

Percaya dirinya akan hidup selama-lamanya, Moses mengaku telah berjaya mengatasi sepenuhnya godaan jahat dan mampu merawat mana-mana individu yang buta atau tempang.

Menggelarkan dirinya sendiri The Lord of Lords, Moses percaya detik perkahwinannya adalah permulaan kepada kiamat.

Moses dituduh bertanggungjawab memecah belahkan keluarga oleh beberapa individu di Afrika Selatan, berikutan ramai pengikutnya sanggup menghabiskan wang ringgit dan meninggalkan keluarga, hanya semata-mata untuk memenuhi semua kehendak Moses. Pengikutnya yang sudah fanatik tidak menghiraukan tuduhan jahat terhadap jelmaan Jesus ini dan tetap mempercayai semua yang diucapkan Moses.

Seorang rakyat Russia, Vissarion atau nama asalnya Sergey Torop 'diangkat' sebagai jelmaan semula Jesus Christ ketika era kejatuhan Soviet Union.

Mengasaskan Church of the Last Testament yang mempunyai beberapa cawangan di merata tempat, Vissarion yang digelarkan The Christ of Siberia mempunyai anggaran 10 ribu orang pengikut di seluruh dunia.

Mempunyai kitab sendiri yang dijilidkan dalam 16 buah buku yang digelarkan The Last Testament, pengikut Vissarion semuanya mengamalkan kehidupan sebagai seorang vegetarian ekoran ajarannya.

Mereka menyambut Krismas pada 14 Januari setiap tahun dengan sambutan diadakan di atas sebuah gunung terletak di kawasan Obitel Rassveta. Secara beramai-ramai pengikutnya akan melakukan perjalanan sehingga tiba di altar dan Vissarion akan tiba bagi menyampaikan amanatnya.

Seorang bekas ejen perisikan MI5 Britain yang berpaling tadah, David mengakui dirinya Jesus sejak tahun 2007. Seorang yang aktif berceramah melalui media sosial, David percaya dia adalah anak Tuhan yang menyimpan rahsia hidup kekal abadi.

Dibuang sebagai ejen dan didakwa berikutan tindakannya membongkarkan beberapa maklumat sulit ejen risikan MI6 berkait dengan pembunuhan pemerintah Libya, Muammar Ghaddafi, hidup David terumbang ambing. Dipenjarakan tanpa sebab, sebelum muncul semula sebagai jelmaan semula Jesus Christ.

Ada yang mengatakan ini semua adalah lakonan David untuk mengelakkan pendakwaan. Ada juga yang mengatakan ini adalah kesan penderaan mental yang pernah dilaluinya.

Mempunyai identiti lain sebagai seorang wanita bernama Delores Kane, David kadangkala akan berpakaian seperti seorang wanita ketika menyampaikan ceramah beliau.

Seorang aktivis politik yang lantang di Jepun, Mitsuo Matayoshi atau Jesus Matayoshi adalah seorang paderi Kristian sebelum menubuhkan World Economic Forum Party di Jepun, yang memegang ideologi Mitsuo adalah Tuhan.

Mempunyai kitab sendiri yang dinamakan 'The One True God, Jesus Matayoshi Will Change Japan and the World' sebagai panduan, Mitsuo bertanding dalam pilihanraya di Jepun semenjak 1997, namun tidak pernah mencapai kemenangan.

Berceramah dengan berdiri di atas van yang dipandu pengikutnya di sekitar Tokyo, ceramah Mitsuo berkisar tentang takdir beliau sebagai messiah yang akan membawa pengakhiran bumi melalui cara demokrasi. Dia percaya satu hari nanti, dia akan diangkat menjadi Setiausaha Agung PBB lalu dapat melaksanakan perintah dia di bumi.

Bagaimanapun, mesej ceramah Mitsuo juga dipenuhi dengan permintaan agar musuhnya melakukan harakiri (membunuh diri dengan merodok perut dengan pedang) untuk membolehkan Mitsuo menghantar mereka ke neraka. Amat berlainan dengan ajaran Jesus Christ sebenar.

Inri Cristo adalah seorang tokoh yang agak terkenal di negara asalnya, Brazil. Mempunyai jumlah pengikut yang agak ramai dengan kebanyakannya wanita muda, Inri atau nama sebenarnya Alvaro Theiss percaya dirinya istimewa semenjak berusia 21 tahun lagi.

Pada tahun 1979, Inri mengakui dirinya mendengar suara Tuhan yang mengakui dirinya Pencipta kepada Abraham, Isaac dan Jacob. Ekoran pengakuan itu, Inri mula menjadi terkenal di Brazil dan diberikan peluang untuk muncul dikaca televisyen serta berceramah di depan masyarakat, secara terbuka.

Kehidupan pengikut Inri yang majoritinya wanita agak unik. Mereka wajib memakai pakaian berwarna biru dengan tali diikat dipinggang. Komuniti mereka juga mengamalkan kehidupan vegetarian dengan kebun dan ladang diwujudkan di kawasan gereja mereka.

Mengasaskan gereja yang dinamakan Suprema Ordem Universal da Santissima Trindade atau Supreme Universal Order of the Most Holy Trinity, Inri mengenakan pakaian berjubah putih setiap masa dalam kehidupan sehariannya. Pengikut Inri tidak meraikan sambutan Krismas kerana ajarannya menentang kuat kapitalisme serta pengkomersialan sambutan itu.

Inri sering mengingatkan pengikutnya yang dia adalah insan terpilih, yang akan menyelamatkan satu kelompok manusia dan akan membangunkan semula satu bangsa baru, selepas manusia musnah dilanda serangan nuklear yang bakal memusnahkan dunia.

Dalam kesibukan menyelamatkan manusia, Inri masih dapat meluangkan masa berlakon dalam video klip muzik terbitan pengikutnya, seperti yang kami letakkan di atas.


Kewujudan Satelit : Satu Mitos Ciptaan Barat Memperbodohkan Masyarakat Dunia?

Dalam salah satu artikel kami berkaitan Point Nemo, timbul banyak persoalan daripada pembaca berkenaan isu satelit, orbit bumi dan ruang angkasa. Pelbagai persoalan timbul berkenaan pergerakan satelit dan mengapa masalah 'sampah angkasa' yang kami utarakan sebenarnya boleh menjadi masalah besar sekiranya tidak diawasi, satu hari nanti.

Dalam artikel kali ini, kami cuba menjawab satu persoalan yang banyak diajukan oleh pembaca dalam ruangan komen artikel tersebut. Adakah satelit wujud dan bagaimana satelit bergerak di angkasa?

Waktu yang paling senang untuk kita melihat sendiri kewujudan satelit menggunakan teleskop, adalah pada waktu sebelum matahari terbit dan selepas matahari terbenam. Pada ketika ini, kedudukan matahari akan membuatkan satelit membalikkan cahaya matahari dan lebih memudahkan kita mengenalpasti kedudukan satelit-satelit ini.

Bagi mereka yang mempunyai teleskop dan berminat hendak melihat detik di mana International Space Station berada pada kedudukan paling hampir dengan kita, anda boleh merujuk pada laman web ini dan semak kedudukan anda. Anda akan dapat mengetahui tarikh dan waktu paling optimum untuk anda menunggu ISS mengorbit paling hampir dengan kita.

Bagi Kuala Lumpur, ISS akan kelihatan di langit kita pada 15 Februari 2018, selama 1 minit.

Untuk memahami pergerakan satelit, kita perlu memahami fakta paling penting yang menjadikan sesuatu itu layak digelar satelit - pergerakannya terbatas menurut garisan orbit. Sebagai contoh, bulan sentiasa berada pada garisan orbitnya kerana ditarik oleh kuasa graviti bumi. Tanpa wujudnya kesan graviti bumi pada bulan, bulan itu sendiri akan terkeluar daripada garisan orbitnya dan akan 'terapung' jauh dari bumi.

Satelit digelarkan satelit, kerana satelit dikawal oleh tarikan graviti bumi untuk memastikan kedudukan satelit bergerak mengikut garis orbit yang ditetapkan, berdasarkan ketinggian satelit itu diletakkan.

Kesemua satelit, daripada sekecil-kecil satelit komunimasi, stesen angkasa ISS hinggalah objek sebesar-besar bulan - semuanya ditakrif sebagai satelit kerana pergerakannya bergantung kepada tarikan graviti bumi. Oleh kerana itulah walaupun tidak menyerupai satelit yang biasa kita lihat, ISS juga sebenarnya layak digelar sebuah satelit.

Topik ini terlalu panjang untuk dirungkaikan satu per satu berikutan wujud pelbagai jenis orbit bumi yang ada dan digunakan untuk pelbagai jenis tujuan. Secara amnya, wujud 3 jenis kategori utama orbit bumi.

Orbit bumi rendah atau Low Earth Orbit (LEO), Orbit Bumi Sederhana atau Medium Earth Orbit dan Orbit Bumi Tinggi atau High Earth Orbit (HEO).

Sputnik-1, satelit buatan manusia pertama, ISS, bekas stesen angkasa Russia MIR dan juga teleskop angkasa Hubble semuanya beroperasi pada kedudukan orbit LEO. Ini bermakna jaraknya dengan lautan adalah kurang 2000 kilometer dari aras laut. Satelit yang berada pada kedudukan LEO mampu mengorbit bumi beberapa kali dalam sehari. Sebagai contoh; ISS berpusing mengelilingi bumi setiap hari sebanyak 16 kali.

Sistem navigasi yang kerap kali kita gunakan menerusi Waze dan Google Maps pula menggunakan satelit komunikasi GPS yang diletakkan pada jarak 20,350 km dari paras laut. Pada ketinggian ini, satelit GPS mampu mengorbit bumi setiap 12 jam atau 2 kali sehari, sambil membantu kita mendapatkan kedudukan lokasi dengan lebih mudah. Pada ketinggian ini, satelit GPS sudah berada dalam kawasan MEO.

Satelit yang berfungsi pada kedudukan paling jauh dari bumi adalah satelit telekomunikasi, seperti satelit negara kita MEASAT yang terletak pada kedudukan 35,786 km dari paras laut.

Pada jarak ini, sesebuah satelit akan mengorbit bumi mengikut tempoh yang sama dengan putaran bumi. Ini akan menyebabkan kedudukan satelit itu dengan bumi konsisten setiap masa, mengunci kedudukan satelit dengan kawasan liputannya lalu membolehkan isyarat komunikasi dihantar terus kepada negara yang berada dalam lingkungan litupan satelit itu. Pergerakan selari satelit dengan bumi yang sama ini dinamakan sebagai 'geosynchronous orbit.'

Jarak 35,786 km ini pula digunakan kerana itu adalah titik sempadan di antara orbit MEO dengan orbit HEO.

Apabila sesuatu satelit terkeluar melebihi daripada jarak ini, pusingan orbitnya akan menjadi tidak sekata lagi dengan putaran bumi dan tempoh yang diperlukan satelit itu untuk mengorbit bumi dalam satu pusing lengkap, menjadi lebih lama.

Semua satelit buatan manusia mempunyai jangka hayat tertentu. Menggunakan MEASAT sebagai contoh - MEASAT-1 mempunyai jangka hayat 12 tahun sebelum perlu digantikan.

Bagi satelit yang terletak tidak jauh dari bumi dalam lingkungan LEO, kebanyakannya akan dijatuhkan dalam jatuhan kawalan, dibiarkan hancur semasa jatuhan akibat tekanan dan bakinya dipastikan jatuh di Point Nemo seperti yang kami sudah sebutkan dalam artikel sebelum ini.

Bagi satelit komunikasi seperti MEASAT yang berada jauh di luar sana pula, selepas tamat tempoh perkhidmatan, satelit-satelit ini akan dikawal buat kali terakhir sebelum dihantar masuk ke ruangan orbit 300 km lebih tinggi dari kedudukan asal, yang digelarkan 'geo graveyard belt.'

Pada ketinggian 36,100 km dari aras laut, satelit-satelit ini 'dipencenkan' dan dibiarkan terapung mengikut orbit yang lebih perlahan berbanding putaran bumi. Di situlah semua satelit yang tidak lagi digunakan dikumpulkan untuk sama-sama terapung mengelilingi bumi. Walaupun begitu, penyelidik masih belum dapat menjawab apa risiko dan kesan jangka panjangnya tindakan ini terhadap bumi satu hari nanti.

Graveyard orbit ini dpilih kerana secara teknikalnya, lebih mudah untuk satelit ditolak lebih jauh pada ketinggian itu berbanding dengan menariknya semula masuk ke bumi. Sudah menjadi amalan biasa kesemua negara untuk menghantar satelit-satelit tua ini ke situ dan MEASAT-1, satelit pertama kita yang setia berkhidmat untuk kita semua, kini sedang berehat di 'graveyard orbit' selepas selesai memberikan kita televisyen satelit selama beberapa tahun.

Satelit MEASAT paling muda, Measat-3B telah pun dilancarkan pada tahun 2014 dari French Guiana, dengan jangka hayat 15 tahun untuk meluaskan lagi rangkaian televisyen dan komunikasi di sekitar Malaysia, Indonesia, India dan Australia. Dikatakan rangkaian 3 buah satelit MEASAT ketika ini - MEASAT 3, 3A dan 3B mampu membantu mengelakkan masalah siaran hilang ketika hujan yang kerap dihadapi pelanggan televisyen berbayar Astro.

Roket yang menghantar MEASAT-3B hanya mengambil masa 48 minit untuk sampai ke orbitnya. Sebagai perbandingan, roket yang membawa angkasawan ke bulan mengambil masa lebih 2 setengah hari untuk tiba, dengan bulan mempunyai jarak purata 384,400 km dari bumi.

Sekiranya kita mahu keluar dari bumi, kita perlu mencapai kelajuan 28,324 km/j bagi mempunyai daya yang cukup untuk melawan kuasa graviti. Untuk benar-benar keluar daripada pengaruh graviti bumi dan sampai ke bulan (ataupun planet lain!) kita memerlukan roket yang mampu mencapai kelajuan 40,233 km/j. Pada kelajuan itu, seseorang angkasawan akan terbang pada jarak 11 kilometer setiap satu saat. Kelajuan itu dinamakan escape velocity.

Begitulah serba sedikit kisah tentang satelit dan orbit yang kami dapat kongsikan hari ini. Sekiranya anda mempunyai masalah berkaitan siaran Astro yang tergendala ketika hujan, kami harap anda bersabar dengan dugaan.


16 Kisah yang akan mengubah tanggapan "haters" terhadap Cristiano Ronaldo

Cristiano Ronaldo adalah antara atlet terkaya di dunia, dengan pendapatan mingguan sebanyak £450,000 di Real Madrid. Beliau memperoleh banyak lagi melalui tajaan dan sumbangan - dari kontrak seumur hidupnya dengan Nike dan banyak lagi yang lain.

Walaupun begitu, bintang Portugal ini tetap melibatkan diri dalam melakukan banyak aktiviti amal untuk membantu golongan yang memerlukan dan berikut adalah 16 sebab mengapa Ronaldo dilihat sebagai seorang  atlet yang sangat pemurah berbanding semua atlet dari pelbagai jenis sukan.

Pada tahun 2011, Cristiano Ronaldo telah dianugerahkan Kasut Emas Eropah setelah menjaringkan 40 gol di bawah kendalian Jose Maurinho, walaupun pasukan Los Blancos hanya menamatkan musim tersebut di tempat kedua di La Liga dan tersingkir di separuh akhir Liga Juara-Juara Eropah.

Ronaldo memilih untuk menjual kasut emas tersebut untuk tujuan amal dari menyimpannya di dalam kabinet trofinya yang sudah penuh.

Kasut emas tersebut telah dijual dalam satu lelongan yang menyaksikan harganya di bida setinggi £1.2 juta. Hasil jualan tersebut telah digunakan untuk membina beberapa buah sekolah di kawasan yang musnah akibat perang di Gaza.

Ronaldo sekali lagi menggunakan cara yang sama, kali ini dengan menjual trofi Ballon D'or yang dimenanginya pada tahun 2013 pada satu lelongan amal di London.

Majlis makan malam tersebut, diadakan untuk mengumpul dana kepada yayasan Make-A-Wish - yang memberikan harapan dan menunaikan impian kanak-kanak yang nayawa mereka terancam akibat pelbagai penyakit - telah mencapat tujuannya dengan jaya.

Trofi ballon D'or milik Ronaldo berjaya menyumbang sebanyak £530,000 untuk organisasi tersebut.

Ronaldo terus menggunakan status globalnya sebagai kekuatan untuk melakukan kebaikan. Beliau adalah duta untuk tiga badan amal utama, Save the Children, Unicef dan World Vision, dan telah berbicara lebih banyak lagi.Ketika berucap pada majlis penganugerahan Ballon d'Or 2014, Ronaldo membuat satu kenyataan tentang sekumpulan kanak-kanak penghidap leukimia yang pernah beliau jumpa.Sehingga hari ini, beliau terus memegang peranan dalam membela golongan tersebut.

pada tahun 2016, beliau telah menghantar satu mesej kepada kanak-kanak yang terkesan akibat konflik di Syria, dengan menggelar mereka sebagai "wira sebenar" dan menyebut "saya bersama anda."

Beliau turut membuat satu sumbangan secara rahsia kepada pertubuhan Save The Children dan meminta mereka supaya tidak mendedahkannya kepada umum.

Video Cabaran Ice Bucket - aksi tular yang berjaya mengaut beratus-ratus pound pada tahun 2014 - telah ditonton lebih dari beratus juta orang melalui platform media sosialnya.

Ronaldo juga sangat bermurah hati dengan menyumbangkan wang yang diperoleh hasil daripada persembahannya yang cemerlang di padang.Pada tahun 2013, beliau dinamakan dalam UEFA Team of the Year - mendapat bonus sebanyak £ 89,000 dari badan pentadbir Eropah. Tetapi beliau tidak menggunakan wang tersebut, sebaliknya menyumbangkannya kepada Persatuan Palang Merah.Setahun kemudian, bintang Portugal ini memacu Real Madrid ke La Decima, iaitu kemenangan kesebelas mereka dalam Liga Juara-Juara, dan mendapat bonus £ 450,000 dari Los Blancos.Tetapi Ronaldo sekali lagi memutuskan untuk tidak melunaskan wang itu, sebaliknya berkongsi kepada tiga badan amal yang menjadikan beliau sebagai duta, iaitu Unicef, World Vision dan Save the Children.

Pemain yang berusia 33 tahun itu, berbanding dengan ramai pemain bola sepak yang lain, tidak pernah membuat tatu di badannya. Semua ini adalah disebabkan Ronaldo kerap menderma darah dan terlibat dalam banyak kempen untuk menggalakkan orang lain melakukan perkara yang sama.Orang-orang yang bertatu masih boleh menderma darah, tetapi tidak boleh melakukannya selepas membuat tatu baru untuk mengurangkan risiko jangkitan.

Beliau berkata pada 2015: "Kita semua boleh membuat perbezaan dengan menderma darah."

Ronaldo sekali lagi menderma sejumlah wang yang besar pada tahun 2015, untuk bantuan kepada rakyat Nepal yang terkesan akibat gempa bumi pada bulan April 2015.

Bencana alam yang dahsyat tersebut menyebabkan 9,000 kematian, mencederakan 22,000 lagi dan menyebabkan kerosakan yang tidak dilaporkan nilainya terhadap negara tersebut.

Dilaporkan Ronaldo telah menderma sebanyak £5 juta kepada bantuan bencana alam anjuran Save The Children, walaupun laporan tersebut masih belum disahkan dan dinafikan oleh badan amal tersebut.

Ibu Ronaldo, Dolores Aveiro telah terselamat dari kanser payudara pada tahun 2007.

Bekas pemain Manchester United tersebut membuat keputusan untuk berterima kasih kepada pusat jagaan di Portugal yang telah merawat ibunya – dengan menambah £120,000 ke dalam simpanan mereka.

Di ibu negara Lebanon, iaitu Beirut, seorang penyokong kanak-kanak Real Madrid telah menjadi yatim piatu selepas ibu bapanya terbunuh akibat letupan bom bunuh diri.

Seorang wartawan tempatan telah menghubungi pasukan gergasi Sepanyol tersebut dan kanak-kanak ini telah dijemput ke sana.

Ia membawa kepada penghasilan satu video yang menunjukkan Ronaldo bermanja dan memujuk kanak-kanak tersebut yang menangis teresak-esak setelah berjumpa dengan hero kesayangannya.

Kisah tentang Nuhuzet Guillen, kanak-kanak berumur 9 tahun yang menghidap kanser pada tahun 2009 telah menarik perhatian Ronaldo.

Selepas mendapat tahu tentangnya, Ronaldo menghantar pemandu untuk membawa keluarga kanak-kanak tersebut ke hotel di mana pasukan Real Madrid berada.

Selepas keluar dari lif, beliau dikatakan bergurau dengan anak muda tersebut: "Ada apa-apa yang ingin kamu katakan?"

Beliau turut mendedikasikan gol kepada Nuhuzet, menjemput kanak-kanak tersebut untuk menonton perlawanan di tempat duduk peribadinya, dan menghadiahkan jersi perlawanan kepada Nuhuzet.

Selepas bercakap dengan bapa Nuhuzet, Ronaldo mendapati bahawa tiada banyak cara yang boleh dilakukan untul menyelamatkannya, walaupun terdapat satu eksperimen rawatan di Amerika, yang dibiayai oleh beliau.

Apabila keadaan Nuhuzet bertambah buruk, Ronaldo menawarkan untuk membayar keseluruhan kos perubatannya, yang berjumlah ratusan ribu, dan dirawat di sebuah pusat perubatan swasta.

Ronaldo menanggung kos rawatan tersebut hampir setahun, sehinggalah kanak-kanak lelaki tersebut meninggal dunia pada bulan Mac 2013

Ronaldo sentiasa menjadi sasaran peminat yang menceroboh ke dalam padang untuk bergambar dengannya.

Menyedari dirinya dianggap ikon kepada mereka, Ronaldo memilih untuk tidak mengabaikan mereka dan berhenti bermain untuk melayan mereka yang ingin bergambar dengan beliau.

Ia terbukti apabila Ronaldo telah beberapa kali 'menyelamatkan' penyokong-penyokongnya dari pengawal keselamatan yang 'kasar'

Ronaldo juga gemar berinteraksi dengn penyokong-penyokong di dalam stadium dengan menghadiahkan jersi perlawanan, menurunkan tandatangan dan mengambil gambar.

Pada tahun 2014, ibu kepada seorang lagi peminat kanak-kanak berusia 10 bulan, Erik Ortiz Cruz meminta Ronaldo untuk menyumbangkan jersi kepada anaknya, yang menghidap cortical dysplasia.

Kelainan pada otak tersebut menyebabkan bayi ini diserang sawan sehingga 30 kali sehari.

Setelah mendengar kisah penuh mengenai nasib bayi tersebut, Ronaldo membayar sebanyak £55,000 untuk pembedahan awal otak dan berjanji untuk menanggung semua kos jika terdapat sebarang rawatan susulan.

Beliau turut membantu untuk menambah wang perbelanjaan untuk Erik dengan menderma jersi yang ditandatangani untuk dilelong.

Ketika perlawanan persahabatan pra-musim menentang Bournemouth, sepakan percuma yang dilakukannya telah tersasar ke arah penonton di Stadium Vitality.

Malangnya, sepakan itu mengenai seorang kanak-kanak berusia 11 tahun, Charlie Silverwood dan mengakibatkan tangannya patah.

Presiden kelab Florentino Perez membuat panggilan kepada Charlie, manakala Ronaldo pula menghadiahkannya jersi Real Madrid yang telah ditandatangani.

Dalam satu perlawanan Liga Juara-Juara sepakannya ketika sesi pemanas badan turut tersasar ke arah penonton dan menyebabkan seorang kanak-kanak lelaki menangis.

Beliau bergegas ke arah tempat duduk penonton dan memberikan jersi latihannya kepada peminat muda tersebut.

Jorge Mendes, seorang ejen yang hebat menamakan Ronaldo sebagai 'best man' ketika perkahwinannya dengan gadis bernama Sandra pada tahun 2015.

Dan Ronaldo membuat keputusan untuk menghargai rakannya dari Portugal tersebut dengan bergaya, membeli seluruh Kepulauan Greek sebagai hadiah perkahwinan.

Lagenda Rangers, Fernando Ricksen secara mengejut telah dikenalpasti menghidap 'motor neurone' pada tahun 2013.

Bekas pemain kebangsaan Belanda tersebut menggunakan kepada kerusi roda sepenuhnya dan bergantung kepada isterinya dan penjaga untuk menjaga beliau.

Setelah keadaannya tersebar luas, Rinaldo menghubungi pemenang kejuaraan scotland tersebut di media sosial untuk menjemput Ricksen dan keluarganya ke satu perlawanan di Bernabeu.

Ronaldo turut menghadiahkan jersi kepada pemain pertahanan kanan tersebut selepas satu kemenangan Liga Juara-Juara ke atas Legia Warsaw pada bulan Oktober 2016.

Selepas La Decima, pemain-pemain Real Madrid bukan sahaja mendapat bonus kemenangan dari kelab, tetapi turut menerima hadiah istimewa dari Ronaldo.

Pemain terbaik kejohanan tersebut memutuskan untuk menganugerahkan jam tangan berharga yang setiap satu diukir nama pemain-pemain kepada semua rakan sepasukannya.

Bapa Ronaldo, Denis, bertarung dengan ketagihan alkohol selama beberapa tahun sebelum kematiannya pada tahun 2005.

Abang kandungnya Hugo Aveiro juga mengharungi situasi yang sama, ketagihan terhadap alkohol dan dadah.

Tetapi apabila Ronaldo semakin mahsyur, beliau memutuskan untuk campur tangan - dengan berjanji untuk mendedikasikan La Decima kepada abangnya itu jika beliau meninggalkan sikap buruknya tersebut.

Abangnya berjaya melakukannya dan kemudian masuk ke dalam padang untuk berkongsi kegembiraan dengan memeluk Ronaldo dengan penuh emosi selepas tamat masa permainan satu perlawanan.

Sejak itu, Hugo, yang 10 tahun lebih tua dari Ronaldo, kerap kali dilihat berada di samping Ronaldo di banyak acara dan majlis, termasuk di majlis penganugerahan Ballon d'Or 2016.

Ronaldo juga menjadikan Hugo sebagai orang yang bertanggungjawab ke atas Muzium Ronaldo di Madeira, Portugal.

Jadi selepas ini jika ada sesiapa yang menyebut betapa mereka bencikan sikap Ronaldo di padang, fikirkan betapa banyak pula bantuan dan sumbangan beliau di luar padang.


5 Negeri Yang Mempunyai Statistik Kes Jenayah Rogol Paling Tinggi di Malaysia

Dengan anggaran 3000 kes rogol dilaporkan setiap tahun di negara kita, kadar jenayah rogol di negara kita walaupun masih lagi boleh dikatakan tinggi, sebenarnya sudahpun menjalani penurunan laporan ketara jumlah laporan kes semenjak 2011.

Bagaimanapun, masih terdapat beberapa perkara yang membimbangkan berkenaan jenayah rogol ini. Mengikut statistik, sehingga tahun 2017 - sebanyak 5 kes rogol kanak-kanak berlaku setiap hari di negara kita dengan 13,272 kes dilaporkan semenjak 2010 lagi.

Dalam jenayah melibatkan kanak-kanak pula, majoriti kes melibatkan jenayah rogol, sementara selebihnya pula melibatkan kes penderaan seksual kanak-kanak seperti perbuatan mencabul, sumbang mahram atau melakukan seks luar tabii.

Tahukah anda negeri mana di Malaysia mencatatkan jumlah kes rogol paling banyak setakat ini? Sehingga tahun 2017, negeri Selangor dan Johor kerap mencatatkan jumlah kes rogol tertinggi di Malaysia setiap tahun bersilih ganti. Bagaimanapun, angka kes rogol di Johor adalah yang paling tinggi di negara kita dengan di Johor saja mencatatkan 15.73 peratus jumlah kes seluruh negara.

Berita yang sedikit melegakan, jumlah kes di kedua-dua negeri semakin berkurangan dengan Johor mencatatkan penurunan mendadak semenjak 2013. Negeri Selangor juga mencatatkan penurunan stabil bermula pada tahun 2012 namun tetap mendahului, apabila dibandingkan dengan negeri-negeri lain di negara kita.

Beberapa negeri lain yang kerap mencatatkan jumlah lebih 200 kes setahun berkenaan jenayah rogol pula adalah Kedah, Kelantan dan Sabah.

Dalam laporan yang dibentangkan dalam Parlimen sehingga tahun 2015, kebanyakan kes rogol di Malaysia melibatkan golongan yang berumur 13 ke 15 tahun dalam kelompok paling ramai.

Agak mengejutkan bukan? Mengapa ini berlaku? Secara purata 45% mangsa kes rogol datang dari golongan 13 hingga 15 tahun setiap tahun atau 45%, berbanding kumpulan umur lain, dengan kumpulan 16 ke 18 tahun mencatatkan 25% dan atas 18 tahun mencatatkan 23%.

Bagi kes rogol bawah 12 tahun pula, peratusannya berada pada kadar 7% bagi semua kes rogol dilaporkan daripada 2013 hingga 2015.

Adakah ini berlaku kerana 13 ke 15 tahun adalah masa di mana seseorang itu terlalu mudah terikut-ikut dengan sesuatu yang baru, mengejar kebebasan dan mencuba terlalu gigih untuk menempatkan diri dalam satu kelompok yang diinginkan?

Apa yang lebih menakutkan adalah majoriti mangsa rogol sebanyak 86% mengenali suspek perogol berbanding mereka yang tidak mengenali suspek, yang hanya mencatatkan 14 peratus.

Apa yang boleh kita belajar daripada statistik itu? Kawalan ibu bapa pada anak-anak adalah sesuatu yang perlu kita tekankan. Ibu bapa perlu masuk campur hidup anak dan tidak mengamalkan kaedah barat dalam ilmu keibu bapaan, di mana anak-anak diberikan kebebasan sepenuhnya untuk meneroka hidup dengan supervisi minima daripada ibu bapa.

Bagi kes sumbang mahram pula, negeri Sabah mencatatkan jumlah laporan kes paling tinggi di negara kita, dengan jumlah 14.64 peratus daripada keseluruhan kes sumbang mahram. Selangor mencatatkan jumlah kes tertinggi bagi kes luar tabii dan pencabulan, dengan 20.39 peratus kes luar tabii dan 17.4 peratus bagi kes cabul.

Perkara yang paling membimbangkan sebenarnya adalah kelemahan undang-undang negara kita dalam mengawal kes rogol seperti ini, kerana tidak ramai suspek berjaya dihukum dan terpaksa dilepaskan.

Bagi tempoh tahun 2015 sahaja sebagai indikasi, sebanyak 2124 kes dilaporkan di negara kita dengan hanya 427 suspek dikenakan tuduhan melakukan jenayah rogol. Daripada 427 tuduhan itu pula, hanya 42 kes berjaya disabitkan kesalahan dengan selebihnya terpaksa dibebaskan, diteruskan bicara atau ditangguhkan perbicaraan.

Statistik suspek yang berjaya dijatuhkan hukuman atas kesalahan rogol di negara kita agak rendah. Dalam tempoh 3 tahun dari 2013 hingga 2015, sebanyak 7,240 kes rogol dilaporkan namun hanya 1,468 kes dibicarakan dan 101 kes berjaya dibuktikan bersalah.

Sukar untuk diperkatakan apa solusi kepada masalah rogol di negara kita, kerana tidak nampak apa solusi yang jelas kepada masalah ini. Pendidikan adalah jalan penyelesaian bersifat jangka masa panjang tetapi untuk mengambil pendidikan sebagai satu pendekatan berbentuk solusi, adalah tidak realistik sama sekali.

Walaupun begitu, jelas sekali berlaku penurunan pada jumlah kes rogol yang dilaporkan di negara kita. Kami tidak mampu berbincang apa solusi yang patut anda lakukan bagi menangani masalah ini. Apa yang kami cuba sampaikan di sini adalah amaran awal bagi anda semua.

Sebagai ahli masyarakat, berhati-hatilah dengan mana-mana saja individu yang kita kenali yang mempunyai potensi untuk melakukan jenayah rogol pada diri kita, khasnya kenalan atau teman lelaki. Ibu bapa pula haruslah lebih ketat mengawasi anak-anak anda kerana jelas sekali sasaran perogol bukanlah wanita dewasa, tetapi lebih kepada anak-anak muda yang baru beralih ke tahap remaja.

Bimbingan, sokongan dan pemerhatian yang lebih baik diperlukan bagi mengelakkan generasi muda kita dirosakkan oleh individu-individu durjana yang hidupnya berlandaskan hawa nafsu semata-mata.

Selagi masyarakat memainkan peranan, kita mungkin tidak mampu mencapai sifar rogol tetapi kita mampu mengurangkan kebarangkalian kes rogol berlaku pada orang kesayangan kita.


15 Seni Bina Bangunan Yang Kelihatan Seolah-Olah Melawan Hukum Fizik

Jika terdapat satu keperluan bagi reka bentuk bangunan, strukturnya mestilah dalam kedudukan menegak. Lupakan apa-apa tujuan estetik, arkitek pasti dibuang kerja jika kriteria ini gagal dipenuhi.

Namun, beberapa arkitek telah mencuba perkara baru dan seolah-olah berani mencabar undang-undang graviti universal Newton.

Kesemua bangunan ini sukar dibayangkan, apatah lagi dibina. Meskipun begitu, semua struktur ini sah dari segi undang-undang yang ketat sebelum didirikan.

Jom lihat senarai reka bentuk bangunan yang bukan sekadar menentang ilmu logik semata-mata, tetapi juga sedap mata memandang.

Selesai dibina pada tahun 2015, sejumlah 1.4 juta orang telah melawat Museum of Tomorrow semasa tahun pertama ianya siap dibina, berbanding jangkaan 450,000 orang. Kini, ia menjadi muzium yang paling kerap dikunjungi di Brazil.

Takasugi-an bermaksud restoran teh yang dibina terlalu tinggi. Terletak di atas tiga pokok buah berangan, inspirasi rekaan ini diambil dari restoran teh tradisional di Jepun. Ia amat sesuai buat mereka yang suka bermeditasi.

Keseluruhan bangunan ini sengaja dibina condong 14 darjah ke selatan. Ini membolehkan bangunan ini memelihara tenaga dan bahagian tingkat atas secara semula jadi melindungi bahagian tingkat bawah dari cahaya.

Reka bentuk 38 rumah kiub serba aneh ini mewakili sebuah perkampungan di dalam bandar. Secara praktikal, reka bentuk itu bertujuan untuk mengoptimumkan ruang dalaman rumah ini yang terletak di ruang bandar.

Bahagian atas rumah ini dicondongkan 45 darjah untuk menghasilkan kesan memeningkan. Di bahagian dalam, sinar matahari masuk dari tingkap yang banyak. Struktur ini kini menjadi tarikan pelancong yang ikonik.

Odeillo Solar Furnace merupakan relau suria terbesar di dunia. Lokasi ini dipilih kerana tempohnya lebih daripada 2,500 jam setahun dan kualiti cahaya matahari yang menyinari kawasan tersebut.

Relau suria merupakan struktur yang menggunakan haba suria untuk industri, dengan bantuan dari cermin parabola yang memfokuskan semua haba dalam satu titik fokus.

Suhu di titik fokus itu boleh mencapai 6,330 °F, mencukupi untuk mencairkan keluli, menjana elektrik dan membuat bahan nano atau bahan api hidrogen.

Di satu hujung rumah ini, para pelawat boleh menikmati alam semula jadi di aras bumi. Sementara itu, di hujung yang lain, mereka seolah-olah berada pada ketinggian di atas sebuah pokok. Fenomena ini berlaku tanpa pelawat perlu memanjat tangga.

50% dari bangunan rumah percutian ini tidak disokong, tetapi ia sangat seimbang dengan sebuah buaian yang telah dipasang pada hujungnya.

Muzium seni ini mempunyai sebuah patung seorang tukang rap, penyair dan pelakon terkenal di Amerika Syarikat, Tupac Shakur di bahagian pintu masuk.

Inspirasi untuk struktur unik ini berasal dari penari terkenal Fred Astaire dan Ginger Rogers. Ia seolah-olah memaparkan sebuah gerakan tarian yang dinamik.

Direka pada tahun 1992, ia kini menempatkan beberapa pejabat dan sebuah restoran Perancis di bahagian atas.

NORD/LB Bank telah membuat pelaburan menerusi sebuah koleksi seni yang luas. Ini termasuk 3,000 karya oleh pelukis selepas zaman perang seperti Georg Baselitz, Gerhard Richter, Sol LeWitt, Jeff Koons, Jannis Kounellis dan lain-lain.

Hasil kerja tersebut dipaparkan di dalam beberapa bangunan syarikat ini.

Reka bentuk ini bertujuan untuk mempamerkan cara bagaimana bangunan akademik sepatutnya dibina. Ini membolehkan para pelajar dan profesor lebih mudah berinteraksi dalam persekitaran yang terbuka.

Dengan campuran pelbagai tumbuh-tumbuhan dan bunga-bungaan di bahagian luar binaan ini yang mencapai ketinggian hampir 165 kaki, taman tergantung secara menegak di One Central Park adalah yang tertinggi di dunia.

Bandar Roskilde dipenuhi dengan kilang-kilang simen lama, yang menjadikan reka bentuk untuk Ragnarock. Muzium ini didedikasikan untuk penggemar muzik rock yang menambahkan lagi daya tarikannya.

Walaupun belum selesai dibina, reka bentuk bangunan ini kelihatan seperti dua piramid konkrit yang terbalik di tengah-tengah sebuah hutan. Ia juga menanamkan seni bina moden terhadap alam semula jadi.

Kepentingan reka bentuk menukik struktur ini begitu menonjol, kerana ia adalah sesuatu yang berbeza dari seni bina era Soviet yang tegar serta pernah jelas dilihat di rantau ini.

Cactus House direka tidak ubah seperti sebuah menara gergasi Jenga. Setiap peringkat projek perumahan ini memaksimumkan pendedahan cahaya matahari ke dalam balkoni, serta menggalakkan tumbuh-tumbuhan hijau.


8 Filem "Rare" Yang Akan Membuatkan Penonton Tak Senang Duduk

Bagi peminat filem, ramai yang suka menonton filem seram ataupun filem yang ganas. Kami takkan cuba mengadili apa saja jenis kegemaran filem anda. Walaupun begitu, ada juga satu genre lain yang bukan sekadar cuba menjadi filem seram, malahan mahu cuba membuatkan penonton tak senang duduk. Bukan kerana ketakutan, tetapi kerana apa yang cuba disampaikan mampu membuatkan kita rasa tertekan.

Sama ada dengan mesej, visual ataupun jalan cerita, 8 filem ini dikatakan antara filem terbaik bagi mereka yang mahu mencuba menguji kemampuan diri dan mental. Berikut adalah 8 filem paling hebat dalam membuatkan penontonnya tak senang duduk.

Filem pengarah legenda Jepun, Takashi Miike yang kerap memaparkan visual yang membuatkan penonton tidak senang duduk ini mampu membuatkan penonton risau sepanjang filem. Kisah cinta seorang lelaki berumur dengan seorang perempuan yang kelihatan seperti menyembunyikan sesuatu ini perlu ditonton sehingga habis. Penamat filem ini merupakan antara adegan paling menyakitkan dalam sejarah filem dunia.

Oldboy adalah sebuah filem Korea Selatan yang terbit pada tahun 2003 dan telahpun dibuat semula oleh Hollywood pada tahun 2013. Abaikan saja filem Hollywood dan cari yang asli. Filem ini adalah sebuah filem yang mengisahkan seorang lelaki yang dikurung selama 15 tahun tanpa sebab sebelum dibebaskan dan bertemu dengan seorang wanita lalu jatuh cinta dengannya. Kenapa filem ini sangat disturbing? Twist filem ini adalah antara twist filem menjadi selepas filem 'The Sixth Sense.'

Filem ini bukanlah filem yang bagus dan menghiburkan. Terlalu banyak kelemahan wujud dalam filem ini, tetapi idea yang datang daripada penulis filem ini merupakan satu idea yang hanya orang yang sakit akan terfikirkannya. Banyak adegan dalam filem ini mampu membuatkan anda akan muntah dengan lakonan berkesan watak utamanya serta 3 orang mangsa eksperimen beliau.

Filem ini yang kerap kali dikelirukan sebagai kisah sebenar ekoran paparan realistik kehidupan masyarakat kanibalnya.

Beberapa adegan dalam filem ini sangat hidup sehingakan akan membuatkan anda risau status fiksyennya sehinggakan diangkat menjadi acuan kepada banyak filem moden, yang mengikut teknik pembikinan filemnya.

Daripada filem Blair Witch kepada filem Cloverfield, Paranormal Acitivity dan juga filem adiwira Chronicle. Cannibal Holocaust hanya untuk mereka yang yang mempunyai perut yang tahan muntah.

Filem Perancis ini cuba membongkarkan sekumpulan manusia yang taksub untuk mengetahui apa yang akan berlaku selepas mati, dengan mangsa-mangsa diculik untuk dijadikan bahan eksperimen bagi mereka mengetahui rahsia kematian. Babak akhir filem ini memang sukar untuk ditonton sesiapa saja serta pemaparan visual manusia tanpa kulit paling realistik yang pernah ditonton setakat ini.

Dalam 8 filem yang disenaraikan di sini, ini adalah filem yang paling sukar untuk ditonton kerana keseluruhan filem ini seperti satu fantasi buruk seseorang yang mempunyai sakit mental yang teramat sangat. Bagi mereka yang dapat menghabiskan filem ini dari mula sehingga tamat - tahniah. Kami tak sanggup nak tulis lebih-lebih tentang filem ini. Cukuplah kalau kami katakan - pembuat filem ini mempunyai masalah mental.

Sukar untuk difahami apa yang cuba disampaikan dalam filem ini. Sejujurnya kami sendiri tidak dapat membaca apa yang terkandung dalam filem 1990 ini melainkan dengan bantuan beberapa individu yang menterjemahkan isi kandungan filem ini, agar lebih mudah difahami. Dikatakan sebagai penceritaan semula kisah Genesis yang terkandung dalam kitab Bible, visual dalam filem ini agak menakutkan dan mampu melekat dalam kepala kita, selain daripada muzik latar serta kesan bunyi yang akan mengikut anda.

Sukar untuk membayangkan apa sebenarnya kritikan yang cuba disampaikan dalam filem ini. Filem yang diolah berdasarkan novel fantasi penulis klasik Perancis, Marquis de Sade ini memaparkan banyak perkara yang menggambarkan apa yang akan berlaku sekiranya kuasa mengkorupkan golongan bangsawan. Jika anda sanggup melihat bagaimana manusia dilayan seperti binatang, sila tonton filem ini.


9 Lencana Terbaik Kelab Bola Sepak Seluruh Dunia

Rekaan logo menjadi satu elemen cukup penting dalam membentuk identiti pasukan bola sepak. Banyak yang boleh diperkatakan mengenai sifat-sifat sesebuah kelab bola sepak hanya berdasarkan kepada rekaan logonya dan ini membuatkan logo merupakan elemen yang paling perlu diperhalusi.

Berikut merupakan 10 lencana terbaik kelab bola sepak dunia yang kami pilih, kerana mempunyai rekaan berkualiti serta mampu memberikan impak besar hanya berdasarkan logo.

Logo kelab terkenal Ajax Amsterdam ini sehingga pada tahun 1928, memaparkan seorang pemain bola sepak tetapi ditukarkan untuk memaparkan perwira Greek, Ajax yang direka menggunakan lakaran realistik. Pada awal tahun 1990, kelab Ajax memodenkan rekaan logo mereka seperti apa yang kita lihat ketika ini, dengan lakaran Ajax dibuat menggunakan 11 garisan melambangkan 11 orang pemain yang berada di atas padang.

Rekaan logo pasukan Inter Milan yang kita lihat ketika ini, adalah yang paling mirip dengan logo pasukan tersebut yang pertama sekali diperkenalkan. Menggunakan rekaan huruf yang diubah supaya menepati bentuk bulatan, logo Inter Milan yang terbaru diringkaskan lagi supaya penggunaannya lebih sesuai dengan era moden.

Memang sejak mula logo pasukan Liverpool memaparkan rekaan burung yang digelarkan Liver. Rekaan pagar yang dikenali dengan nama Shankly Gates dan slogan 'You'll Never Walk Alone' ditambah pada tahun 1992 sempena sambutan 100 tahun kelab itu. Hanya selepas berlakunya tragedi Hillsborough yang mengorbankan ramai penyokong kelab itu, dua obor api ditambah mengapit perisai berhias burung Liver itu. Dalam senarai ini, logo Liverpool dimasukkan kerana kami merasakan rekaannya berjaya kelihatan klasik dan pada masa yang sama, tetap kelihatan moden.

Dari jauh, logo kelab AS Roma kelihatan seperti badak sumbu, tetapi apabila dilihat dari dekat barulah kita menyedari logo itu sebenarnya memaparkan dua orang anak manusia berstatus bangsawan sedang menyusu dengan seekor serigala. Dua anak kembar bernama Romulus dan Remus ini terpaksa ditinggalkan ibu mereka dalam sungai dengan ibu serigala itulah yang membesarkan kedua-duanya. Dipendekkan kisah, selepas besar Romulus dan Remus bergaduh mahu menjadi tuan punya kota, dengan Romulus memenangi pertarungan itu dan menamakan bandar itu Roma.

Logo pasukan Barcelona agak konsisten rekaannya dengan asas rekaan sama telah dikekalkan semenjak tahun 1910. Rekaan St.George Cross dengan jalur kuning dan merah dikekalkan yang menandakan bandar Barcelona dan Catalonia. Warna yang lebih terang dengan garisan lebih ringkas digunakan dan semenjak 2002, logo pasukan Barcelona masih belum dirasakan perlu diubah.

Salah satu rekaan logo paling berjaya adalah rekaan logo bagi kelab bola sepak Birmingham City FC yang masih lagi segar walaupun sudah berusia. Dipilih daripada ratusan penyertaan ketika pertandingan mencipta logo bagi kelab itu dianjurkan, pada tahun 1972 - logo yang memaparkan simbol bumi dengan bola sepak dililit oleh riben dengan tulisan nama kelab serta tahun penubuhannya, tetap kelihatan seiring dengan trend rekaan zaman moden.

Mempunyai salah satu logo paling hambar sebelum ini, pengenalan logo baru pasukan Chelsea FC pada tahun 2005 yang lebih mirip kepada logo asalnya merupakan satu langkah tepat. Logo ini memaparkan seekor singa berwarna biru yang sebenarnya diambil daripada simbol keluarga Cadogan yang memerintah kawasan tersebut.

Singa tersebut pula memegang sebatang tongkat berwarna emas yang melambangkan perana Abbot of Westminster kepada daerah tersebut. Pada rekaan semula logo ini pada tahun 2005, tongkat tersebut dijadikan sama warna dengan singa tersebut bagi meringkaskan rekaannya agar tidak terlalu banyak warnanya.

Sebelum menggunakan logo sekarang, harap maaflah kalau kami katakan logo Darul Takzim FC pada tahun 2013 sebenarnya layak masuk senarai ini. Tetapi penjenamaan semula pasukan JDT dengan pengenalan logo baru yang memaparkan harimau yang lebih garang, mampu membuatkan mana-mana pasukan gerun melihatnya.

3 bintang yang terletak pada logo itu pula, pada awalnya melambangkan proses 3 kali penjenamaan JDT dilakukan daripada nama PKENJ FC, kepada Johor FC dan seterusnya kekal sebagai Johor Darul Takzim FC, pasukan yang dibenci dan digemari seluruh rakyat Malaysia.

Bila orang Malaysia menyebut tentang pasukan J, kita selalu merujuk kepada JDT. Bagaimanapun, pasukan Juventus nampaknya lebih jauh ke depan dalam memodenkan rekaan logo mereka supaya sesuai dengan era moden. Dalam masa yang sama, logo terbaru pasukan Juventus ini sangat sesuai dan mudah untuk diletakkan di mana-mana saja, tanpa banyak masalah dalam bentuk prinsip rekaan akan timbul.

Apa yang mengkagumkan, logo lama Juventus yang diguna pakai sebenarnya merupakan salah satu logo terbaik pasukan bola sepak dunia. Keberanian Juventus mengolah identiti mereka harus dipuji dengan rekaan logo baru mereka, dilihat lebih bersifat minimalistik namun sebenarnya tetap berjaya membawa elemen logo lama ke dalam sentuhan lebih segar.

Adakah logo-logo bersifat sedemikian yang lebih ringkas, tanpa banyak warna dan elemen akan menjadi pilihan kelab bola sepak di masa akan datang? Kita sama-sama tunggu dan lihat.


Senarai 5 Majlis Perkahwinan Termahal di Dunia

Perkahwinan merupakan detik paling bersejarah dalam kehidupan seseorang yang pasti akan dikenang sepanjang hayat. Mungkin ada yang lebih gemar ianya diadakan secara sederhana bersama kawan rapat dan keluarga. Tidak kurang juga ada yang melangsungkan majlis serba mewah. Jom lihat senarai majlis perkahwinan berprofil tinggi termahal di dunia.

Selebriti dan sosialit Kim Kardashian telah berkahwin dengan Kanye West pada tahun 2014. Majlis perkahwinan itu mempunyai ukiran nama para tetamu yang hadir di atas meja marmar yang disediakan.

Pada asalnya, mereka mahu perkahwinan itu dilangsungkan di Istana Versailles. Malangnya, mereka tidak mendapat kebenaran dan hanya berpeluang mengadakan sebuah pesta di sana pada malam sebelum majlis resepsi.

Pertukaran sumpah dibuat di hadapan latar belakang dinding yang dipenuhi dengan bunga bernilai $75,000. Kim memakai gaun Givenchy yang ditempah khas.

Kedua-dua mempelai diraikan di Itali dan Perancis sepanjang hujung minggu. Kos keseluruhan majlis itu termasuk penginapan dan pengangkutan adalah sekitar $20 hingga $30 juta.

Mengikuti jejak langkah ibubapanya, majlis perkahwinan Putera William mendapat publisiti meluas dan sangat dinanti-nantikan seluruh dunia. Putera William berkahwin dengan Kate Middleton pada tahun 2011.

Perkahwinan gilang-gemilang itu menyaksikan kehadiran seramai 1,900 orang pada majlis utama, 600 orang pada majlis makan tengah hari yang dianjurkan oleh ratu, dan 300 orang untuk majlis makan malam yang dianjurkan oleh Putera Wales.

Bunga-bungaannya sahaja menelan kos $800,000. Gaun yang dipakai Kate pula bernilai $434,000. Kedua-dua kek yang digunakan dianggarkan berharga $80,000. Jumlah keseluruhan perbelanjaan ialah $34 juta.

Pakaian tentera yang dipakai oleh Putera William dan Putera Harry adalah kalis peluh untuk memastikan mereka sejuk sepanjang upacara itu. Namun, solekan Kate dikhabarkan dilakukannya sendiri.

Majlis yang diadakan di Westminster Abbey itu turut menjemput penyanyi Ellie Goulding menyanyikan lagu "Your Song".

Vanisha Mittal, anak perempuan kepada hartawan besi, Lakshmi Mittal, telah berkahwin dengan seorang ahli perniagaan, Amit Bhatia pada tahun 2004. Majlis perkahwinan itu diadakan di Chateau Veaux le Vicomte abad ke-17 yang bersejarah berdekatan Paris. Upacara pertunangan sebelum itu berlangsung di Istana Versailles.

Para tetamu menerima kad undangan sepanjang 20 muka surat yang diletakkan di dalam sebuah kotak perak. Mereka diterbangkan dari seluruh dunia ke lokasi tersebut. Acara perkahwinan itu juga dimeriahkan dengan persembahan dari para selebriti terkenal Bollywood.

Penyanyi dan pelakon antarabangsa, Kylie Minogue dibayar $330,000 untuk membuat persembahan selama hanya setengah jam. Malam terakhir perkahwinan itu dihiasi pertunjukan bunga api di atas Menara Eiffel.

Timbalan Komander Tertinggi Angkatan Bersenjata UAE dan juga Putera Mahkota Abu Dhabi, Sheikh Mohammed bin Zayed Al Nahyan menghabiskan sekitar $45 juta untuk majlis perkahwinannya dengan Puteri Salama pada tahun 1981. Hari ini, ia bersamaan dengan anggaran $100 juta.

Putera itu berkunjung ke semua bandar di amiriah bagi memberi makanan. Sejumlah 20 ekor unta dihiasi dengan permata digunakan untuk memberikan hadiah perkahwinan kepada pengantin perempuan.

Sebuah stadium dengan kapasiti 20,000 tempat duduk dibina khas untuk majlis itu bagi menghiburkan 20,000 tetamu selama 7 hari. Perkahwinan itu mendapat tempat dalam senarai Forbes bagi "Perkahwinan Jutawan".

Putera Charles dan Puteri Diana berkahwin pada tahun 1981 dengan kos perkahwinan diraja sebanyak $48 juta. Mengikut kadar hari ini, ia bersamaan dengan $110 juta. Upacara itu diadakan di gereja besar St. Paul. Ia disaksikan oleh seramai 3,500 tetamu dan ditonton 750 juta masyarakat seluruh dunia.

Malah, gaun pengantin Diana mempunyai leretan terpanjang dalam sejarah, berukuran 25 kaki. Gaun kain tafeta sutera, lengan gelembung dan beropol itu turut dihiasi dengan renda, sulaman dan labuci. Ia juga diliputi sekitar 10,000 mutiara kecil yang sempurna.

Majlis itu menyediakan sejumlah 27 kek. Kek utamanya sepanjang 5 kaki dan mengambil masa 14 minggu untuk disiapkan. Malah, mereka juga menyediakan kek pendua sekiranya berlaku kejadian yang tidak diingini.

Puteri Diana dipandu dalam sebuah kereta kuda dari tempat tinggalnya ke gereja berkenaan.


8 Destinasi Pelancongan di Afghanistan Yang Menarik Untuk Kita Lawati

Salah seorang pembaca kami bertanyakan kepada kami, adakah ada tempat pelancongan menarik di Afghanistan? Afghanistan satu ketika dulu adalah negara pelancongan yang aktif sebelum ketidak stabilan negara mereka membuatkan aktiviti pelancongan tersekat.

Masalahnya, pelancong perlu memastikan kita mengelakkan kawasan-kawasan tidak selamat semasa kita di sana, melainkan kita sendiri mahu merasai apa pengalaman hidup dalam tempat berisiko tinggi. Berikut adalah 8 lokasi pelancongan di Afghanistan yang patut anda cuba kunjungi sekiranya anda berminat dengan sedikit cabaran.

Masjid yang dikenali dengan gelaran 'masjid biru' mempunyai rekabentuk senibina yang cukup indah dengan corak geometrik arabesque memenuhi dinding masjid yang dihiasi warna biru dan emas.

Salah satu lokasi taman negara yang cantik di Afghanistan, keindahan semulajadinya mampu membuatkan sesiapa saja yang gemarkan alam semulajadi tertawan. Amat sesuai untuk mereka yang gemar aktiviti perkhemahan dan berkayak di tasik yang jernih airnya.

Selain Masjid Biru, Masjid Jumaat yang terletak di Herat merupakan salah satu masjid ikonik Afghanistan. Dikatakan antara salah satu masjid paling cantik di dunia, pengunjung yang hadir di sana bukan sekadar dapat menikmati ketenangan masjid, malahan dapat berjual beli dengan peniaga yang meniaga di situ.

Menjadi pusat agama Buddha di Afghanistan satu masa dahulu, Lembah Bamiyan masih wujud sehingga ke hari menempatkan pelbagai jenis monumen agama Buddha, serta tarikan utamanya dua patung Buddha yang mempunyai ketinggian 35 meter dan 53 meter. Bagaimanapun, kedua-dua patung itu telahpun diletupkan tentera Taliban pada 2001. Kini, kedengaran ura-ura proses pembinaan semula patung itu akan dimulakan.

Menempatkan tinggalan-tinggalan sejarah yang menceritakan perubahan-perubahan negara Afghanistan dari zaman sebelum kejatuhan kerajaan mereka pada tahun 90-an, yang menyebabkan banyak artifak berharga dicuri. Kini mereka masih lagi dalam proses memperolehi semula banyak artifak yang hilang dengan 70% daripada 100 ribu artifak masih lagi belum dapat ditemui.

Salah satu lokasi paling cantik di Afghanistan, kawasan pergunungan ini menjadi pilihan mereka yang sukakan aktiviti lasak mendaki gunung. Menjadi tempat tinggalan beberapa kelengkapan tentera Soviet satu masa dulu, bagi mereka yang hendak ke Panjshir, pastikan anda ke sana dengan pemandu pelancong yang diiktiraf. Kawasannya agak berisiko.

Salah satu tapak warisan dunia UNESCO, Minaret Jam yang terletak di Ghor agak sukar untuk dilawati, berikutan kedudukannya yang agak jauh dan perlu menempuh perjalanan sukar. Dibina pada tahun 1190, minaret setinggi 62 meter ini dipenuhi ukiran kuhfi dan ayat al-Quran namun berdepan risiko runtuh berikutan struktur tanahnya yang dilhat berdepan hakisan teruk.

Terletak di daerah Samangan, bangunan ini adalah sebuah kuil Buddha yang menjadi penempatan sami-sami satu masa dulu. Merupakan sebuah struktur yang dibina sepenuhnya di bawah tanah kecuali dewan yang terletak di atas, Takht e-Rostam dibuat dengan teknik ukiran sepenuhnya, untuk dijadikan satu kompleks bangunan lengkap. Cara pembinaannya perlu dilihat dengan mata sendiri untuk memahami kehebatan kejuruteraan zaman dulu.


Keunikan aplikasi baru Whatsapp Business buat pemilik perniagaan

Aplikasi mesej Whatsapp sudah tidak asing lagi dalam kalangan masyarakat Malaysia. Bahkan, menurut laporan The Digital News Report pada tahun lepas, rakyat Malaysia merupakan pengguna Whatsapp yang paling banyak dalam dunia. Mana tidaknya, daripada aplikasi perbualan group keluarga sehinggalah ke urusan jual beli, semuanya dilakukan menerusi Whatsapp.

Sekiranya anda merupakan pemilik atau pengusaha perusahan kecil dan sederhana (SME), aplikasi terkini Whatsapp Business sangat berguna dan sesuai untuk kegunaan anda. Tetapi, apa bezanya Whatsapp Business dan Whatsapp yang anda sedang guna sekarang ini?

Menurut FAQ dari laman rasmi Whatsapp, aplikasi ini direka khas buat penguasaha kecil dan sederhana. Para peniaga boleh memuat turun secara percuma di Google Playstore dan boleh terus guna tanpa sebarang yuran ataupun langganan. Buat masa sekarang, aplikasi ini hanya boleh digunakan oleh pengguna android sahaja. Itupun, hanya pengguna android versi 4.0.3 ke atas yang boleh muat turun. Anda juga boleh menggunakan aplikasi ini menerusi Whatsapp Web.

Whatsapp Business, seperti namanya, mempunyai ciri-ciri seperti waktu beroperasi, verification account ( untuk elakkan pengguna daripada tertipu), laman web, alamat, dan ruangan informasi ringkas mengenai perniagaan anda.

Menurut Whatsapp lagi, versi yang akan datang akan mempunyai simbol verification berdekatan nama perniagaan anda dan pelbagai lagi ciri penambahbaikan dan keselamatan akan ditambah.

Aplikasi ini juga membolehkan anda untuk balas pertanyaan FAQ pelanggan secara automatik. Tidak perlu lagi taip ‘Selamat datang, terima kasih, maaf kami tidak beroperasi hari ini... etc etc’ berulang-ulang kali. Jadi, urusan jual-beli akan lebih sistematik dan terurus. Barulah cepat dapat untung.

Anda juga boleh lihat statistik mesej perbualan dan urusan jual beli dengan lebih sistematik. Memang sangat sesuailah untuk peniaga!

Selain itu, ciri-ciri Whatsapp biasa seperti call, video call, live location dan chat masih boleh digunakan, tetapi anda tidak boleh menggunakan nombor telefon yang sama untuk aplikasi Whatsapp dan Whatsapp Business ( tetapi boleh ada kedua-dua Whatsapp ini dalam satu telefon). Menurut sumber lagi, anda juga boleh membuka akaun Whatsapp Business dengan menggunakan nombor telefon pejabat.

Pelanggan tidak perlu memuat turun Whatsapp Business untuk urusan jual beli. Sebarang pertanyaan ataupun urusan boleh dilakukan menggunakan Whatsapp biasa. Buat peniaga yang menggunakan iOS pula, harap bersabar. Anda masih perlu menunggu pengumuman rasmi daripada Apple dan Appstore.


Ini Antara 3 Cara Betul Untuk Melupuskan Al-Quran Yang Sudah Lama Atau Rosak

Umat Islam percaya bahawa Al-Quran mengandungi Kalam Allah, iaitu kata-kata Allah yang sebenar. Jadi, kitab suci ini perlu dikendalikan dalam keadaan suci dan bersih, dan perlu disimpan di tempat yang bersih, dengan cara hormat.

Tidak tidak dielakkan, terdapat waktu apabila Al-Quran perlu dilupuskan kerana mungkin sudah tua, lama dan rosak. Terdapat 3 cara utama untuk melupuskan Al-Quran, iaitu menanam, meletakkan dalam air yang mengalir, dan membakar.

Bagi kaedah pelupusan ini, Al-Quran perlu dibungkus menggunakan kain bagi melindunginya daripada tanah, dan ditanam di dalam lubang yang dalam.

Pemilihan tempat perlulah di kawasan di mana tiada orang ramai yang lalu lalang, selalunya di tanah masjid ataupun kawasan perkuburan. Menurut para ulama, ini adalah cara terbaik bagi melupuskan Al-Quran.

Melupuskan Al-Quran dengan meletakkannya di tempat yang ada aliran air seperti sungai atau laut turut dipraktikkan.

Dengan cara ini, dakwat pada kitab suci tersebut akan keluar dan terlarut ke dalam air. Kertas muka surat daripada Al-Quran juga akan musnah secara semulajadi melalui kaedah ini.

Sesetengah ulama turut menyarankan mengikat Al-Quran yang ingin dilupuskan dengan sesuatu objek yang berat seperti batu contohnya agar ia tenggelam apabila diletakkan ke dalam saliran air.

Sebelum melakukan pelupusan cara ini, pastikan rujukan kepada pihak berkuasa dibuat terlebih dahulu.

Kebanyakan ulama bersetuju cara pelupusan melalui pembakaran Al-Quran yang sudah lama sebagai cara terakhir, namun dengan cara yang penuh hormat dan di tempat yang bersih dan suci.

Bagi kaedah ini, perlu dipastikan agar pembakaran tersebut sempurna, yakni kesemua muka surat dihapuskan. Al-Quran tidak boleh dibakar dengan sampah-sampah.

Sesetengah berpendapat bahawa abu yang terhasil haruslah ditanam atau dibuang ke dalam air yang mengalir, seperti cara kedua di atas.

Kebenaran bagi cara ini diperolehi daripada zaman pemerintahan Khalifah Uthman bin Affan. Pada zaman beliau, Al-Quran telah disusun mengikut dialek bahasa Arab yang konsisten dan dipersetujui secara rasmi.

Al-Quran versi lama pula telah dibakar dan dikendalikan dengan penuh hormat.

Ini adalah cara lazim pada zaman moden ini, asalkan setiap muka surat dipotong halus dan teks tersebut tidak lagi kelihatan seperti Al-Quran. Hasil potongan pula perlu ditanam atau diletakkan di dalam air yang mengalir.

Isu pelupusan boleh dielakkan sama sekali dengan meletakkan Al-Quran di dalam simpanan tetap. Sesetengah umat Islam lebih suka untuk membalut teks tersebut dengan kain dan disimpan di tempat selamat.

Di Pakistan, Al-Quran yang dibalut selalunya disimpan di gua. Di Yaman, Syria dan Tunisia pula, Al-Quran purba masih disimpan di dalam masjid dan hanya ditemui ketika pengubahsuaian rumah ibadat itu. Sebahagian daripadanya adalah daripada kurun ke-7 lagi.

Tiada apa-apa ritual atau prosedur yang perlu diikuti bagi penanaman atau pembakaran Al-Quran untuk tujuan pelupusan. Namun, pelupusan perlu dilakukan dengan niat yang betul.

Di kebanyakan negera Islam, masjid tempatan memainkan peranan untuk mengumpul Al-Quran yang ingin dilupuskan.

Masjid mempunyai bekas untuk mereka yang ingin melupuskan kitab tersebut atau apa-apa bahan lain yang mempunyai ayat-ayat Al-Quran atau nama Allah di atasnya.

Di sesetengah negara bukan Islam, terdapat badan bukan kerajaan (NGO) yang mengatur pelupusan Al-Quran. Furqaan Recycling adalah antara salah satu contoh organisasi seperti itu yang beroperasi di Chicago.

Semua cara atau kaedah yang disebut di atas hanya tertakluk kepada Al-Quran yang original, yakni dalam bentuk bahasa arab dan bukannya terjemahan ke mana-mana bahasa lain.

Terjemahan Al-Quran ke dalam bahasa lain bukanlah Kalam Allah, sebaliknya ia adalah tafsiran maksud kitab itu menurut pemahaman manusia. Jadi, pelupusan terjemahan Al-Quran tidak wajib mengikut cara di atas.

Walaubagaimanapun, adalah disarankan untuk mengendalikan terjemahan Al-Quran dengan penuh hormat.